
Gradu Sušaku 

za onu ljubav, 

kojom je u dane najljuće kušnje 
primao braću svoju - istarske prognanike, 
i pomogao im 
i sveđ pomaže, 
da 

otjerani sa grude svoje rođene 
lakše pregaraju 
ono svoje milo izgubljeno, 
nikad nezaboravljeno i 


U Sušaku, o desetoj godišnjici aneksije Rijeke. 


V. C. E. 


NAD VODAMA BABILONSKIM 

Rijeka! Citta mia bella! Istorija nije nacistu, da li 
su ovaj grad, kao kamen smutnje, osnovali Feničani, 
Liburni, Iliri, Kelti, Rimljani ili Slaveni. Zna se, među* 
tim, da su ga razorili zakoniti i nezakoniti potomci i 
Feničana i Liburna i Ilira i Kelta i Rimljana i Slavena. 
Desilo se sve to u milenijskoj godini 19 itakodalje ... 

O ovom malom i koketnom gradu, položajem 
sličnim Genovi, a mentalitetom svojih stanovnika 
Abderi, — nalazeći se na najslikovitijem mjestu ovalne 
obale Kvarnerskog zaljeva, — stvorene su čitave aureole 
legenda, taman kao o- drevnom Amiensu, pred čijim je 
vratima vitez, Sveti Martin, poklonio pola plašta ne* 
poznatom prosjaku, koji se, pred stotinu godina, po* 
novio kao Žan Valžan iz Hugo*ovih »Bijednika«, dok 
bi se danas, u ovo sveto savremeno doba, preraslo u 
»najvećeg pustolova XX. vijeka« (da se poslužim ino* 
vinskim rječnikom), u Aleksandra Stavijskoga. Tako je 
i Rijeka, kroz decenije, »racijonalno« poklanjala pola 
plašta »Ungarezima«, a drugu, bolju polovicu, svojoj 
»neprikosnovenoj« braći sa Zapada, ostavši, konačno, 
gola, kao biblijski Noa, kad se ovaj, da proslavi 
sveopći potop, opio ko Poljak, Slavonac ili carski Rus. 

I Rijeka, koju je prisni prijatelj Augusta Šenoe, 
dr. Ivan Dežman, apostrofirao stihom: 


5 


»Ti mog oka prvi vide ...« 

imala je svoj sveopći potop, pa se i ona, u deliriju 
oduševljenja, opijala i bančila, da osvane, konačno, u 
apoteozi mamurluka, gola kao leš, spreman za seciranje 
i iscijeđena kao suha, pritisnuta stjenica. 

Njišući se — kao »zimbulja« — između blagorodne, 
sentimentalne slavenske pozadine i uzurpatorskog latim 
skog namigivanja, Rijeka je, sve do nedavne rapalske 
bruke, zadržala svilenu, sklisku, gosparsku filozofiju 
»dubrovačkijeh mira«, spremna paktirati i sa samim 
nečastivim, pa makar i sa Amonasrom, crnačkim kras 
ljem iz »A-ide«; gadili isu joj se samo- njeni jedini logički 
i autohtoni susjedi, Hrvati, nazivani stalno morlaeima 
i šćavima; Rijeka se oslanjala na neko »latinsko pleims 
stvo«, bazirajući ovaj svoj stav na neznatnim »rim« 
skim« iskopinama, o kojima se svojedobno raspisao i 
riječki istoriograf, g. Gigante. Do kojeg se stepena 
megalomanije popeo ovaj »rimski furo-r«, neka svjedoči 
slijedeće: U starom riječkom gradu, nazvan već odavna 
Gomila, postoji ostatak (scampolo!) kamenog luka, 
prozvan bučno »arco romano«. (»Roba di Timberije«, 
rekli bi Napolitanci.) Međutim će i obično laičko' oko 
zapaziti, da je taj navodni rimski luk djelo iz XVII. vis 
jeka, a podigoše ga, jamačno, zidari i neimari slavnog 
Vinodola, koji je u ono vrijeme davao najbolje zidars 
ske majstore za podizanje zgrada u ovim krajevima. 

Centralna tragedija Rijeke ne leži toliko u antis 
slavenskom prkosu vizavi zaleđa, niti u onoj dezorijens 
tisan-oj fijumanskoj političkoj perspektivi, koliko u 
»lijepim manirama« prema zapadnim susjedima. Te su 
»belle maniere« i dovele Rijeku na šaljivi rub jedne 
žalosne propasti. I danas se mi čudimo velikom pjesniku 
»Nave«, te romana »Mrtvi Grad« i »Djevica na gres 
benima«, kad je svoj magnifički let i polet završio kans 


kanskam, ofenbahovskom operetom, ugušivši, kao- loši 
režiser dobru- dramu, ovaj grad, koji mu ne bješe ni 
najmanje kriv. Njegova, Gabrielova je tragična krivnja 
i u tome, što Rijeci, koja je zaista bila u agoniji-, nije 
dao jedan vagnerovski, geterdemerungski završetak ili 
bar dekor gosparskog umiranja Vojno vićevog Dubrovs 
nika, nego se poslužio trikovima operetske režije. Tu je 
artistički sadizam zauzeo provincijalne konture pres 
nemaganja i teaterske smire. Pa ipak je ta šmira pobijes 
dila. Parodija se osvetila pjesnikusnavjestitelju! 

Rijeka! Grad, koji izmiče našim dobroćudnim 
Grohovčevim rimama, ulazeći u prošlost, iz koje nema 
izlaska. Nad Rijekom -se ne viju radosni i platneni 
oblaci budućnosti: 

»Ella fu, siccome immo-bile ...« 

Savremeni, betonski most, spajajući sušački trg 
besposlenih sa riječkom obalom Mrtvog Kanala, u koji 
zijevaju slijepe oči zatvorenih i »stečajnih« dućana i 
zjapi praznina prostora, taj, eto, elegantni most evocira 
komiku i grotesku jedne granične anomalije. 

Pa ipak, preko ovog mosta, što spaja (i rastavlja!) 
dvije države, dva svijeta, žive (odnosno umiru!) naši 
najbliži rođaci: napudrane, useđeličke i histerične tetke, 
što još uvijek, kraj bijele kave i kuglofa, ogovaraju 
svoje najbolje prijatelje i znance; tu su i učmali, degene* 
risani stričevi i ujaci, sa paralitičkom tragedijom u 
nemoćnim koljenima, prežvakavajući balzam starosti u 
sutonskim sjećanjima na čuvene »Kavalki-ne«. Tu su, 
kao u pričama, i one stare kuharice, služeći u istoj kući 
do pedeset godina, bigotne, ružne i jezičave, ali vješte 
u svom kulinarskom poslu, sastavljajući takva jela, 
koja bi, -bez stida i bez treme, mogla- da nastupe i na 
Rossinijevim najgurmanskijim špajzkartama. Pa one 
sobe, »kamare«, sa namještajem čudnih stilova i sa 

svojim »najvrijednijim« objektom: vitrinom, u kojoj su 
poslagane uzornim redom i čistoćom, šalice (kikare), 
kikarete, srebreni pribor, kristalne čaše i čašice, japan* 
ski tanjurići, porculanske figurice, pa zlatne, svilene i 
baršunaste vrpce. Tu su i ormari sa »dottom«, prćijom; 
rublje naših pratetaka i prakuzina, koje nikad ne osjeti 
čara prve bračne noći. Pa dugački, crvenkasto=smeđi 
klaviri sa ispucanom politurom i požućelim tipkama, 
po kojima su grozne i nevješte ruke udarale odvajkada 
»Molitvu jedne djevice«, »Pluie de perles« i rasklimane 
arije iz opera »Jone«, »Sonambola«, »I due Foscari«. 
»Masnadieri«, a u novije vrijeme čak i »Toscu«. 

To je ona Rijeka, s kojom nas je spajao^ stari, 
selenderski i u zrak bačeni most, preko kojega smo mi 
»šćavi de oltre ponte« polazili u klandestinske izlete, da 
nađemo mladenačke senzacije u salonima čuvenih kuća 
»Portuna« i »Grotta«. Te su se institucije sačuvale sve 
do danas, usprkos »nejunačkom vremenu« i konkurent 
čiji »Sala bianca«. 

Pa riječke »sartorelle«, — riječ, koja se nikako 
adekvatno ne dade prevesti u naš jezik, jer bi popri* 
mila germanski zvuk »šnajderice«, — sa svojim uzbude 
Ijiviim frizurama, žarkim profilima i sa očima, koje te 
»ribaltano per terra« ... 

Moji su riječki rođaci, po majci, bili mahom Tali* 
janaši, pa sam, ipak, rado polazio k njima, da srčern 
izvrsnu čokoladu, pijem jedinstveni »tamarindo« i 
»franboa« i da mastim čarobnu »kodonjatu«, koja mi je 
kroz grlo sipala toliku poeziju, kao- da gutam neku od 
fantastičkih dječjih Hoffmannovih priča. Dobro jesti 
i dobro piti bila je alfa i omega onog predratnog riječ* 
kog alfabeta, pa nije ni čudo, da je upravo na Rijeci i 
niknula glasovita politička patrola: »Viva la Spagna, 
dove se beve e magna!« 


Ova Rijeka, ovaj »piccolo mondo antico«, nije, u 
talijanskoj knjizi, dala svog Antonia Fogazzara, ali zato 
je u politici dala i te kakve ptice! Da je August Šenoa 
živio na Rijeci, on bi, po svojoj talentiranoj intuiciji, 
iz ovog tipično malo var oškog ambijenta, izvukao uspjeli 
pandan svojim neuspjelim »Zagrebuljama«. A i naj* 
krupniji jugoslavenski humorista, Stevan Sremac, sna* 
šao bi se u ovom gradu, gdje se sav humor i sva briga 
bezbrižnog života kretala oko pristojnog trbuha, obil* 
nog stola i nepreglasnih donhuanskih podviga. Dobra 
»marenda« i redovita stolica, to je sve, što je zanimalo 
dobre i poštene stare Riječane. 

Slavna vremena! Zato* se, u znaku ovakove filozo* 
fije, i vajka jedno lice iz Car*Eminove »Vicencice« 
(Urban) na svoj prsluk, koji mu je u ove izaratne dane 
postao preširok. Cijeli bi se »stato cuscinetto« mogao 
komotno smjestiti između prsluka i splasnutog trbuha 
čestitog Urbana! 

Nesamo u talijanskoj, nego i u hrvatskoj je knjizi 
život, razvitak i propast Rijeke slabo, gotovo nikako 
donešen. O dekadentskoj sudbini Senja napisali su 
Vjenceslav Novak, Josip Draženović, a djelomično i 
Nehajev, čitavu malu biblioteku novela i romana. Rijeku 
je, dosad, nešto opširnije, ali preblijedo, obradio nove* 
listički kod nas tek Kumičić, u romanima »Primorci« i 
»Teodora«. Ali i tu se nije mogao oteti uskom, malo* 
patriotskom posmatranju, ma da ga je naša blažena 
kritika proglasila ničim manjim, nego hrvatskim Zolom! 
Previše lokalno*elegična Grohovčeva lirika ne zasijeca 
niti pregledno' u presjek ovog grada, čiju bi tragično* 
komičnu sudbinu najbolje donijelo pero recimo Ive Voj* 
novića; samo bi tu patos i dekorativna lirika autora 
»Ekvinocija.« i »Dubrovačke Trilogije« morala ustupiti 
mjesta satiričko*parođičkoj liniji. Tu mi pada na um, 

kako se moj pokojni brat Milutin (f 1908., apsolviravši 
konzervatorij u Veneciji) bavio mišlju, da napiše *bur* 
lesknu operetu iz riječkih krugova, u kojoj bi se obra« 
đivao herojski podvig riječke narodne garde, kad se 
ova 1849. spremala, da se opre oružanom silom ulasku 
Jelačićevih serežana u grad. Opereta se zvala »Ako 
priđu — b i ž m o!« Od čitave se te mladenačke bur* 
gije sačuvao samo naslov i jedna romanca ovakovog 
početka: 

»O Riko, Riko, citta mia bella 

Serežani na te sad greju ...« 

Kod ove serežanske opsade Rijeke proslavio* se i 
moj djed (po majci), koji je, vršeći službu kao narodni 
gardista, nosio na reveru kaputa dvije zastavice; izvana 
mađarsku, iznutra hrvatsku. Za talijansku se još onda 
nije ni znalo! I tako* je jedan burni period naše istorije 
ovjekovječen u tipičnom riječkom geslu: »Ako priđu 
— bižmo!« 

Prije rata se u riječkom dnevniku »II Popolo« jav* 
ljao pseudonim Rocambole, pišući vrlo duhovite 
satiričke stihove o svojim savremenicima i to je sve, 
što je preostalo od originalnog riječkog duha. Ovamo 
spadaju još ispadi minijaturne riječke boheme, predvo* 
đene slikarima J. Moretti*Zajc i Ivanom Provajem 
(obojica pokojni), kao* i pučko*sveucilišna predavanja 
uličnog originala i »astronoma« Pietra Santa Scrobogne, 
koji je, -sa frizurom Rinalda Rinaldinija, a pod crno* 
gorskom kapom, po ulicama starog riječkog grada pro* 
povijedao moral sferskih visina, proričući ujedno i 
propast svijeta. I on je, ovako, u oči rata, nehotice pro* 
rekao propast Rijeke i bijeg Riječana. Po proročanstvu 
ovog Vidovnjaka ostala jedan as Rijeka bez Rije* 
čana i Riječani bez Rijeke! 


Od starijih Riječana — ne govorim o političarima i 
nacionalistima tipa Barčić, Derenčin, A. Bakarčić — 
jedan od rijetkih, koji su preskočili usku ogradu rodnog 
grada i stekli, donekle, svjetski glas, bio je Ivan pl. Zajc, 
pored nesretnog Lisinskoga, osnivač hrvatske 
opere, a popularan i u Beču, gdje je, u društvu Zadra* 
nina Suppe*a, oduševljavao svojim operetama onu istu 
bečku publiku, koja je našla svog barda i rapsoda u 
Johannu Straussu. Da je Zajc ostao na Rijeci, ispoljio 
bi se jedino kao* kapelnik »della banda civica«, kompo* 
nujući talijanske »kanconete«, pogodujući onoj impor- 
tiranoj ideologiji, kojoj je, sigurno* »bona fide«, kumo* 
vao, na vlastitu nesreću, i g. Riccardo Zanella ... 

* 

# * 

Ovi moji sumorni i veseli dojmovi nisu direktno 
izazvani najnovijim djelom uvaženog našeg književ* 
nika g. Cara*Emina, koji je premijerom »V i c e n c i c a« 
doživio* u Zagrebu vrlo veliki uspjeh. Ipak su ovi doj* 
movi, možda i neposredno, diktirani upravo povodom 
gledanja ovog komada, koji je, priznajem, u meni i iza* 
zvao već davno zaboravljene riječke reminiscence. 
Autor nije okvir tragedije grada Rijeke oličio crnom 
bojom, ma da je -on, g. Car*Emin, i pored toplog i osje* 
čajnog humora, u prvom redu pjesnik rezignacija i ne* 
stajanja (»U'sahlo vrelo«, »Pusto ognjište«, te posljednji, 
odlično pisani roman »Između dva ognjišta«, koji je 
netom počeo izlaziti u zagrebačkim »Novostima«). I 
kao pjesnik dekadanse i umiranja, on ne zatvara pro* 
zore prema svijetu, poput Čekova u drami »Trešnjik«. 
Uvijek je, barem jedan prozor njegovih propalih 
domova otvoren, da gleda u izvjesnu optimističku ve* 
drinu — kao utopista Beethoven, koji u posljednjem 
dijelu ogromne Pete ostavlja očajnom ljudstvu otvo* 

reni horizont i pogled na plave obale neke bolje i sreć* 
nije budućnosti. 

Međutim razočaranja, koja su nihilističkim obla* 
cima zakrila sve smirene i modre vidike, pokazuju, da 
je optimizam Velika Šimera, mit i legenda. Mrtva i 
izmrcvarena letargija sadašnjosti drži svoje nadgrobno 
slovo: »Došao je vjetar i slomio srebrenu 
ploču tišine.« 

Pjesma O 1 Vicencioi, u kojoj je, kanda, idealistički 
simboliziran naš izgubljeni san o Rijeci, — zajedno sa 
starim našim pjesmama o mladosti, koja je sve kraća, — 
živi samo u nostalgijama utopljenih noći, kad sumorno 
oko gleda sa trsatskih skala u neku čudnu, drhtavu 
zvijezdu, što se uzdigla nad sivim i modrim čemerom 
sinfoničke Učke. 

Nije li to ona zvijezda, koja nas je zvala, zvala, 
zvala... 

Zagreb, januar, 1934. 

Nikola Polić. 

LIGA: 

ŽIŽO, mladi kapetan (28 godina), 

BARBA SERAFIN, odsluženi mornar: oko 75 god., 
BELAŠ, sijedi starac, 

KARLO DEL ROVERE, rodjeni HRAST (30 god.), 
FRANE, ostariji mornar, 

SKENDER, direktor »Novog Vremena«, 
MIĆELIN, brat Vicencice, 

LISANDRO, 

URBAN, 

SIPA, 

RUGJERO, 

FONZIĆ, 

KEKO, 

MIHIĆ, 

RUDE, 

BARE, 

JEDAN MORNAR, mršav, oronuo, 

MONTEUR, 

JEDAN ČOVJEK, 

DRUGI ČOVJEK, 

VICEN CICA, 

KOSTANCA, 

DORINA, 

OLGA, Skenderova kći, 

LADY GORDON, 

LUDA MIMICA. 


Pozornica se a sva 3 čina ne mijenja. 

Agencija parobrodarskog društva Belaš i drug. Sada u likvidaciji. 
Desno izlazna vrata, dalje prema dnu omanja vrata, što vode u „magazin". 
Na dnu prozor, s kojega se vidi dio riječke luke, Kvarnera i Učka. U 
istoj crti s omanjim vratima pisaći sto. S jedne i s druge strane ormari 
i nekoliko trošnih stolica. Namještaj je uopće sav vrlo trošan. Na stije¬ 
nama razne karte, naslikani parobrodi. Sve mizerno, kao da se i u toj 
poslovnici odrazuje propadanje grada i luke. 


I. ČIN 

Frane na klupi lijevo s lulom u ustima. Vicencica sj'edi za 
stolom i nešto bilježi. Barba Serafin premeće ormare. 

VICENCICA: Što ima još, barba Serafin? 

SERAFIN nabraja, a Vicencica bilježi: Dva sežnja 
»gerlina«, pregršt stupe, deset krupnijih čavala, trideset 
i dva sitnija, jedan stari sestant, dva zubata noža... 
Pa — što vam i to treba? 

VICENCICA: Treba za likvidaciju. Mislim da smo 
s inventarom već pri kraju. 

SERAFIN uzdahne: Sve ima svoj kraj — i naj* 
ljepši brod. Dođe dan, kad s njega skinu što je vrh 
jedno, a kapetan posljednjem mornaru: »Na brodu se 
više ne kuha!« I nije druge već ona dva tri dronjka na 
rame, pa trbuhom za novim kruhom, kaošto ću evo 
morati i ja odavle. Odlazeći: Htio bih samo znati, na 
koga će zlo, kad više ne bude mornara? 

VICENCICA: Mislite li da je drugima bolje, barba 
Serafin? Evo našeg direktura Belaša. Cijeli je život 

otkidao od zubi, štedio i škrtario samo da stara firma 
bolje jedri. A za koga? 

SERAFIN: Za vraga! Za kompanjona, koji mu je 
skrhao hrbat i sad već krpa neko drugo parobrodarsko 
društvo s novim pajdašima, dok jednog dana i njih ne 
— podrugljivo — likvidira. 

FRANE: Pa — kumpanije su ti sve takve: otpočnu 
s Bogom, a svrše — s vragom. 

SERAFIN: Zlo je došlo na ovaj grad, frajle Vicem 
cice, crno zlo! 

VICENCICA sa smiješkom: Jest, ali danas i vi 
gledate nekako odviše crno. Inače ste uvijek dobre 
volje. Kamo ste se to sada zagledali? 

SERAFIN gledajući kroz prozor: Opet u jednu ne* 
volju. Malo prije čuo sam, da i onoj škunici vani nema 
više spasa. Danas je još pod sekvestrom, sutra će na 
dražbu. Dock ne popušta, a gospodar, nekakva sirotinja 
tamo iz Raše, nema otkuda da plati popravke — i tako 
zbogom muko! Tako vam je to: s jedne strane sekve* 
star, s druge likvidacija, s treće inventari — kuda se 
god ove latinske besjede uvuku, zlo i naopako za 
siromaha. 

VICENCICA: Vi — barba — budući zvonar — pa 
tako! Da — zbilja! — što veli — župnik? 

SERAFIN: Stvar škakljiva. Veli — nek najprije 
naučim »otpjevati« misu, pa da će vidjeti. I to je još 
sve u zraku. Sve je u zraku, samo ja kao crv u prahu. 
Stanka. Ovdje je još jedna razlupana busula. 

VICENCICA bilježi: No, a do kuda ste dospjeli 
s tim vašim »otpjevanjem«? 

SERAFIN: Do zadnjeg zuba, frajle Vicencica. Sve 
sam druge polomio na onom »Kirije i Kriste elejson«. 
Teško je to za mornara, kome cijeli život nisu na ustima 

bile nego sotone i Madone. A opet, jesti treba, jer 
prazna vreća neće da stoji. Bog je htio da imam vas, 
moju dobru »mestricu«, pa ću možda, hvala vašemu 
strpljenju... 

VICENCICA: S ono latinorum već ćemo ne* 
kako, ali s tim vašim žuljavim rukama? Na oltaru ima 
toliko delikatnih stvari: ampulice, jastuci, rupčići, pa 
misnikov parament... Za sve to trebaju fini prsti, 
tanki, nježni_Vaši su izgubili liniju, barba... 

SERAFIN posmatra svoje krupne, čvorave prste ; 
Još i to! Nego ja se nadam, da ćete vi mene polako 
naučiti i onoj — kako ste ono rekli — delikatnosti. A 
onda ću ja vama sve to platiti, frajle Vicencica. Kad 
dođe dan — i vi onako — s krunčicom na glavi — svu 
ću crkvu iskititi i nacifrati — viđećete kako! Tapet 
do tapeta, rožica do rožice, sve će se uokolo svijetliti 
kao more, kad se u njemu sunce topi. 

VICENCICA: Pa vi znate, da se ja neću nikada 
udavati? 

SERAFIN: Kolike su tako rekle! 

VICENCICA: Ja neću. 

SERAFIN: Da mi je barem znati, zašto? 

VICENCICA: Ja sam svoje srce ovjesila o granu 
smokve, i sad mu pjevam: Miruj srce moje! 

SERAFIN: Hm! Nego znam ja — to je sve zaradi 
one vaše ranice na lijevoj strani!... Smijem li reći, da 
vam je kapetan Žižo bio jedini par po ljepoti i po do* 
brati i da je velika škoda, te ga riba uživa? 

VICENCICA: Ne biste, li barba, okrenuli na nešto 
veselije? 

SERAFIN: Bih ja, ali ono veselije neće da se okre* 
ne k meni. No ja vam u glasu poznam, da vam nije 
baš krivo, kad se govori... 

VICENCICA: O čemu? 

SERAFIN: Pa o kapetanu Žižu. 

VICENCICA: Oh, sveto strpljenje! 

SERAFIN: Kad je ono — ovamo stigao glas, da je 
»Mezopotamija« potonula i da je s njom poginuo i ka* 
petan Žižo, vi ste'bili jako žalosni. 

VICENCICA: Ja — žalosna? Bože moj! — zar sam 
htjela, da se veselim tudjoj smrti? Pa mi smo bili i 
nekakav rod. 

SERAFIN: Devet juha — pola makaruna! Malo 
postoji, a onda sa smiješkom, prostodušno: Vi ste s njim 
bili pod prstenom. 

VICENCICA: Taj se je prsten prelomio, barba, i 
ostao na dnu mora. Vi znate i gdje, jer ste i sami tamo 
bili. 

SERAFIN: Vi još uvijek niste zaboravili na onu 
napast tamo kod Gibraltara! A znate li, frajle, što je 
to »destin«? 

VICENCICA: Znam, ali ono kraj Gibraltara bile 
su... žene — i nikakav destin ni udes. 

SERAFIN: A da što je za jednu mušku glavu žena 
drugo nego li destin? 

VICENCICA: Biće, da je tako, barba. Što imate 
još tamo? 

SERAFIN nabraja: Jedan zub sidra, nekakav si* 
gnal, staklena cijev od lampe, jedna debela igla, tri 
čepa ... Ja — bilo ovako ili onako — da sam ja žensko, 
ne bih na neke stvari gledao odviše tanko, već bih 
zatvorio jedno oko, a. katkada i oba, kao na priliku 
moja stara. Što ih se je ona neboga nazatvarala! 

VICENCICA: Vaša je žena dobra — ja nisam, 
Zamakne u magazin, 

SERAFIN prema Franu: Ne će da se uda... Ma 
je li pri pameti! Mati pod zemljom, otac u bolnici, brat 


danguba, hoće s nekakvom elektrikom svijet da liječi... 
Ako misli ona, da će je Principal Belaš držati ovdje do 
vijeka, da mu broji zube od sidra, čavle i čepove ... 

VICENCICA vraćajući se: Onamo preko sve se 
čuje. Što ste ono rekli, barba Serafin? 

SERAFIN: Ništa. Evo tu sam našao ovu veladu. 
Da mi je principal Belaš pokloni pa da idem na Kors 
ovako obučen (navuče je) i zapivam: »Tancaj glade, 
va velade« — sva bi Rijeka inagrnula, da me vidi, kao 
ono devetnaeste — Daluncija. 

BELAŠ na vratima: Hej! Je li ovo poslovnica ili 
neki Cirkus Cavata? 

VICENCICA dok se Serafin sav zbunjen svlači: 
Ja sam ga molila, da ono navuče, da vidim, je li čemu? 

BELAŠ: Da li je čemu? Zašto da ne bude? i da je 
stotina zakrpa na njemu, dobro će doći. Vi, dakako, ne 
shvaćate ništa. Ne vidite propast, ne ćutite, da vrag po 
zemlji hoda, vama je samo do komedije. No, a što bu* 
ljite u mene? Koliko sam vam puta kazao, da je vrije* 
me novac? 

SERAFIN nabraja: Ampula, jedan feral, dvije ga* 
mele ... 

BELAŠ: I te bi mogle još da posluže, samo bude Ii 
ko htio u njih da meće ... Hoće li danas biti sve gotovo? 

VICENCICA: Još imam u magazinu da nešto po* 
bilježim. 

BELAŠ: Žuri se. Htio bih već danas da prebacim 
preko bande onu hudobu, što mi se za moju nesreću 
pripela uz vrat. Evo ga! 

Ulazi Del Rovere i Skender. 

DEL ROVERE Skenderu: Izvolite, g. direktore! 

SKENDER: Molim lijepo, g. direktore! Belašu: 
Skender, direktor »Novoga Vremena«. 

BELAŠ hladno : Belaš . .. Pridje k stolu i prebire 
neke papire. 

DEL ROVERE Vicencici: Evo ti novina. Tu stoji, 
kako je svršila ona tvoja negdašnja f iamma! 

VICENCICA nehotice pruži ruku, da dohvati novine. 

BELAŠ baci ih u kut: Ovdje nije čitaonica. 

DEL ROVERE: Kazaću ti ja što pišu: Opet žena 

— neka miljarderka. Već je bio u čamcu, taj tvoj Žižo, 
kad je opazio, gdje se neka žena davi i viče: milijun 
dolara onome, ko me spase! Nato se on kao lud zaleti 
u more, ščepa je, dopliva s njom do čamca, nju primiše, 
a njega ođbiše, jer je čamac bio prepun. Neki su, piše, 
vidjeli, kako ga je malo zatim nestalo u žvalima ogrom* 
nog morskog psa. I tako odoše dolari i glava, baš onako, 
kaošto je već prije otišla i pamet. 

SKENDER: Ali ga i hvale uvelike. Vele, da je u 
času katastrofe na brodu počinio oko spašavanja pravih 
čudesa. 

DEL ROVERE: Jeste li kada čuli za kojeg pokoj* 
nika, da ga kude? 

SERAFIN: I živ bi kapetan Žižo zavrijedio, da ga 
svi slave. 

DEL ROVERE: Vi nemate tu šta da govorite. .. 

SERAFIN usplahiren: Čast, šior, čast! . .. 

SKENDER: Ja o njemu ništa ne znam, ali prizna* 
jem, da me zanima, zato sam i došao u ovaj mrtvi 
grad... 

DEL ROVERE oštro: Molim: ovo je grad života 

— citta di vita! 

SKENDER s lakom ironijom : Meni je to drago 
čuti, jer mi je život nada sve mio. Nego iako je stvar 
doduše reporterska, moj me novinarski instinkt sve 
nekako nagoni, da se malo sam pozabavim ovim vašim 
kapetanom — kako se ono zvao? 


DEL ROVERE: Žižo Brajdar — niškoristi. 

SERAFIN nešto progundja. 

DEL ROVERE: Što vi tu brundate?! 

SKENDER Del Roveru: Mogu li zamoliti gospo* 
djicu, da mi kaže koju o onom pokojnom kapetanu? 

BELAŠ prebirući papire: Gospodjica je sada u 
poslu. 

DLL ROVERE: Kakav posao! Takav vam je on 
oduvijek: škrt, pravi spažićar. Znate li vi, što je to spa* 
žićar? To vam je čeljade, koje ne bi vragu dalo čavla, 
da se objesi. I baš je mene zapalo da mu budem kom* 
panj on! 

BELAŠ: Za moju nesreću! 

DEL ROVERE: Pogledajte ovu pisarnu! Ova dva 
pretpotopna ormara, ove bišljive police, one rasklima* 
ne stolice, sve sama grobnička industrija, pa mi recite: 
odgovara li ovakva jadna kancelarija duhu današnjega 
vremena, gdje su najbolji vapci za sklapanje posala 
luksus i konfort? Franu: A šta radite vi tamo? 

FRANE: Čekam moj turnus. 

DEL ROVERE: Koga djavla? 

FRANE: Moj turnus. 

SKENDER: Gospodin je stigao prije mene, pa je i 
pravo, da bude prvi na redu. 

DEL ROVERE: Kakav vražji gospodin. Ovo vam 
je nekakav mornarina, nezaposlen, i sada čeka da se 
neko iskrca pa da dodje on na njegovo mjesto — i to 
oni zovu: turnus. 

SERAFIN: I opet jedna latinska pirula! 

BELAŠ Serafinu: Pitaj ga: što bi od njega bilo, da 
nisam ovako radio? Kad smo se njegov otac i ja udru* 
žili, nismo imali ni deset hiljada kapitala, ali smo okre* 
tali svaki krajcar po deset puta, i to nas je diglo. Svaka 

krpica jedra, svaki komadić konopa, svaka dlaka na 
njemu čuvala se. 

DEL ROVERE: Evo vam tih slavnih uštedu ja! 
Silom pootvara sve ladice i pobaca na pod stvari što ih 
je prije Serafin premetao. To vam je inventar parobro? 
darskog društva Belaš and Cie. 

BELAŠ mimo: Iz starih smo dasaka vadili iskriv« 
ljene čavle i zabijali ih u nove. 

DEL ROVERE: Pa što vam je koristilo? 

BELAŠ Serafinu: Pitaj ga: ko nas je šundrao i nas 
tjerao na likvidaciju: naša štednja ili njegove noćne 
fraje i lumparije? 

SERAFIN prevrće rukama, očima - ne zna sam što bi. 

DEL ROVERE: Ja idem s vremenom ... 

BELAŠ Serafinu: Sa sotonom, reci mu ti. Iako ne 
vidiš dalje od nosa, znaš, kako se u stara vremena 
radilo. A danas? Kad im dođe, da skalupe nekakvo, 
recimo, parobrodarsko društvo, iznajprije iznajme pas 
laču punu lustera, afcneričkih stolova i ormara, klub* 
fotelja, finih otomana, Tintoreta i Tiziana, i sve tako: 
kad se harči, nek se harči. Onda se zavale svak u svoj 
fotelj i dijele časti: ja pretsjednik, ti direktor, ti obers 
direktor, onaj tamo blagajnik, svi — dakako — s mas 
snim plaćama. I tako dodje da mjesto parobroda zvižde 
akcioneri. .. za svojim akcijama. Dok naprotiv mi: 
kakvi smo da smo, još nismo pljucnuli na očevo ime, 
kao on: Del Rovere, rodjeni Hrast. Odlazi. 

DEL ROVERE viče za njim : Ali zato vi ne mos 
žete mene poslati na Panteleriju, dok ja mogu vas, 
kadgod hoću. I to vam ne fali! 

BELAŠ na vratima : Dobar je strah, kome ga je 
Bog dal. Meni nije! ... Tovare! Ode. 

DEL ROVERE kao da će na njega : Držite me! ... 
Prijetećim glasom: Taj stari medvjed! ... 


SKENDER: Nije li ta Pantelerija neki otok? Nešto 
kao Sibir? 

DEL ROVERE: Tako nešto ... Prokleti, stari meds 
vjed! 

SKENDER: Svakako interesantan tip, taj vaš 
kompanjon... 

DEL ROVERE: Bivši... 

SKENDER: I ne može se reći — bez ukusa. Dokaz 
najbolji —- ona gospođica ta'm-o. Što čekate, da me ne 
prikažete? Prilazi bliže: Skender, direktor »Novog 
Vremena«. 

VICENCICA ne dižući glave: Milo mi je ... 

DEL ROVERE: Vicencice, gospodin bi želio čuti, 
kako je ono bilo kod Gibraltara. 

VICENCICA: Vi ćete to najbolje znati. Već kao 
najbliži rod pokojnom kapetanu. 

DEL ROVERE: Kakav rod! To što su nam majke 
bile sestre, puki je slučaj. O tome ja nisam nikada vodio 
računa. Ajde, gospodine, vi samo pitajte —■ a ti se ne 
divljači! Do vidjenja! Ode. 

SERAFIN prema vratima na koja je izašao Del Rovere: 
Crni Jerudina! 

SKENDER: Vidim: nije vam drag. Nije ni meni. 
Slučajno sam se namjerio na nj. U kavani. Na dnevnom 
redu katastrofa »Mezopotamije« i onaj mladi kapetan. 
Jedni ga hvale, drugi, naročito onaj Del Rovere, udaraju 
po njemu. Zamolim za objašnjenje, ponudi mi se Del 
Rovere: Ja ću vas, veli, odvesti u pravi informacioni 
biro ... I doveo me amo k vama, gospodjice. 

VICENCICA: Na krivu adresu, gospodine. 

SKENDER sniženim glasom, tronuto: Slušajte, go; 
spođice, nisam ja došao na Rijeku jedino u svrhu, da 
tu nešto napišem, već me je ovamo dovukla m-oja stara 

ljubav k ovom gradu, našoj bolnoj ranici. I kćerku sam 
poveo sa sobom. Gdje ne dopire moje oko, doseći će 
njezino, samo da ponesemo kući što više uspomena na 
vas sve ... 

VICENCICA: Pa — što vam tu trebaju mrtvi?! 

SKENDER: Trebaju mi i oni... Da mi kroz retke 
govore... Jest! Tako bi možda i kapetan Žižo štošta 
progovorio kroz onu romantičnu zgodu, koju bih želio 
da prikažem čitaocima »Novog Vremena«. 

VICENCICA: Ali meni se čini, da se ona stvar 
njih nimalo ne tiče. 

SKENDER: Javnost ima pravo da zna... 

VICENCICA: A ja imam pravo, da me javnost 
ostavi na miru. 

SKENDER: Mišljenje je u gradu podvojeno. Neki 
pokazuju svoju očitu nesklonost prema vama, dok 
drugi, na priliku Del Rovere, tvrdi, da ste imali sasvim 
opravdanih razloga, te ste s njime prekinuli. Del Ro« 
vere veli, da je pokojni kapetan bio čovjek najblaže 
rečeno ... lakouman. 

VICENCICA: Sad je on mrtav ... 

SKENDER: A mi ga rehabilitirajmo. Pomozite mi! 

VICENCICA: Sve i kad bili htjela, ne bi mi dao 
posao. Izvinite! Pokupi neke papire i zamakne u magazin. 
Skender učini kao da će otići. 

SERAFIN za čitave naredne scene kupi i opet meće u 
ormare stvari, što ih je Del Rovere pobacao na pod. Kapitan 
Žižo — lakomislen? A cijeli svijet zna, da je ono bio 
kavaljer prve klase. 

SKENDER stene: Vi ste ga poznavali? 

SERAFIN: Poznavao?! Pet sam godina jedrio s 
njime, i još bih, da nas nije Gibraltar zapleo, zapleli 
ga vrazi! 


SKENDER se trže: Vi ste bili tamo? Pa to je izvr« 
sno! Već gorim od želje, da mi iskažete, kako je bilo. 
Hoćete li? Iznajprije molim: kakav je ono bio čovjek? 

SERAFIN: Kapitan Žižo? Mlad kao kaplja, lijep 
kao rožica, a mornar ... 

SKENDER: Direktor Del Rovere veli, da je bio 
ženskar. 

SERAFIN: Ženskar? A ko nije na moru i u svijetu 
ženskar? Ja ne znam, kako je kod vas na kraju, ali 
poznajem principala, kome su žene pojele čitavu flotu. 
Sitna su usta ženska, ali kroz njih može da prodje i 
najveći brod sa svim jarbolima, randama i kontraran« 
dama. Žena ima moć! 

SKENDER: A znadu li vaše žene, što vi tamo 
radite? 

SERAFIN: Kako koja! Moja na priliku nije pitala 
drugo, nego da joj ne činim krivo — pod ovim našim 
zvonom.. 

SKENDER: I vi joj, dakako, pod vašim zvonom 
niste činili krivo!... Sretni čovječe! Nego — kakav je 
dakle bio onaj kapetan? 

SERAFIN: Rekao sam vam: mornar! 

SKENDER: Razumijem ... 

SERAFIN: Ne razumijete i ne možete razumjeti. 
Vi ste, kako bi Englez rekao — sasvim običan Land« 
lubber. 

SKENDER: Što sam ja? 

SERAFIN: Suhozemac. Nekakvi gospodin pismo« 
znanac, koji zna sve i može sve, ali mu nikako neće u 
glavu, što znamenuje — mornar. Jedan moj pokojni 
stric govorio je, da je mornar čovjek, koji je prodao 
dušu — moru. I zato ne može bez njega. Što ga više 
psuje, više ga voli. Kao ženu! 

SKENDER: Žena — žena — žena — uvijek su vam 
je puna usta. 

SERAFIN: Što ćemo, šior, i njih je Bog dao! Mi 
smo jedamput imali na brodu jednoga kadeta, koji je 
nama mladićima govorio, da je žena izišla iz morske 
pjene. I hoćete li vjerovati, šior, da nam je od onda 
morska pjena bila svima puno draža? 

SKENDER: Da, ali onaj kapetan? 

SERAFIN: Kapitan Žižo? Vi mu niste poznavali 
djeda? To je bio pravi tić! Čuli ste za engleske 
magle! Katkada su tako guste, da biste ih mogli sjeki« 
rolm cijepati. A on — Žižov djed: Pilota nema, nema ni 
svijetla, sve sivo i mutno, a on poteže u luku kao po 
konopcu. A kad su ga pitali: kako to, kapetane? on 
njima: pa — na rivi me je čekala moja miss Evelina, 
njezino oko bila je moja najbolja lanterna. Žena ima 
vražju moć! 

SKENDER: I opet: budete li tako skakali od žene 
na strica, pa na lanternu, nećemo nikada na kraj s onim 
kapetanom. 

SERAFIN: Oćemo! Oćemo! Jedrili smo dakle iz 
Crnoga Mora za Inglesku. Vjetar u krmu, jedra nose, 
kao da su u blagoslovljenom stanju, brod kao nevjestica, 
Skender odaje znakove nestrpljivosti, na suncu se blista, čist 
i drag, i sve se naginje na bok, kao djevojčica glavu, 
kad hoće da je poljubite — nikad ljepše! Nego mi pod 
Gibraltar — i najedanput — stop! More, koliko ga 
j’ Bog dao, pretvorilo se u ulje, jedra se ovjesila, a 
brod... Znate li vi, što je to kurenat? Ta, kako biste 
vi rekli, struja, ponijela nas je onkraj tvrđave, pod sam 
kraj. Kad mi tamo, da vam je vidjeti čuda božjega! 
Što je god u zalivu mora, sve je načičkano ženskim 
glavicama, ali da vidite, kakvim, ti majčice moja mila! 
I sve onako, kako bih rekao, bez išta na sebi, kao od 


pjene rodjene. I sve nam dovikuju: Cabaleros, cabas 
leros! 

SKENDER malo razdragan: Nereiđe ... Sirene ... 

SERAFIN: Ne, šior, već Španjolke. Jeste li vi kada 
vidjeli koju Španjolku... onako — u moru? Niste? E, 
onda niste vidjeli ništa. 

SKENDER: Ali čovječe Božji! Kad sam ja dolazio 
ovamo na more, mislio sam, da ću na svakom koraku 
slušati razgovore o samim ciklonima, tajfunima, mom 
sunima i — kako se već ne zovu sve te vijorine, a kad 
tamo, vi meni svedj o ženama. 

SERAFIN: Kakvi tajfuni? Ocean je kadikad, 
istina, zlodej, i kad na njemu voda pocrni kao katran, 
može se desiti, da vam se u prvi čas stisne po koja 
žilica, ali tek se izđuši, mahom se sve zaboravi i vi ne 
mislite na drugo, nego kako će vas u Marsilji ili Anversi 
dočekati one rožice i — bougre de qua, couchon de la, 
dok im i vi onako milo hrvatski ne zapivate: oj huđo'be 
moje, ma ste mi lipe! 

SKENDER: A vaše familije? Vaša djeca? Kada 
pak mislite na njih? 

SERAFIN se mahom uozbilji: Familija — to je kao i 
ona banderica na vrhu jarbola, i kad je brod sav pod 
vodom, ona je još gore kao i mornareva misao na 
ženu i djecu. 

SKENDER: Ja vas ne razumijem . .. 

SERAFIN: Da nas razumijete, bili biste vi nama 
spremili za starost kakvu malu penzijicu!... Nas je 
dakle onamo odvukao kurenat, a to će reći »destin« i 
koliko je bilo na brodu oči, sve se izbečile, da vide ono 
čudo od ljepote. Kapetan Žižo kroz durbin, a mi —■ već 
kako smo mogli. I brod ... 

SKENDER: Što - brod? 

SERAFIN: I brod je gledao s ona dva oka na provi. 

SKENDER: Slušajte prijatelju: Publika proguta 
mnoge stvari, što joj serviramo mi novinari, ali ovo ...? 

SERAFIN: A zna li ta vaša publika, što je brod? 
Zna li ona, da brod može biti dobar i zao, krotak i 
osveti jiv, poslušan i kao žena kapriciozan? 

SKENDER nestrpivo: Nego de, vi meni već jednom 
kažite: kako se svršilo ono kod Gibraltara? 

SERAFIN: Eto — svršilo se. Brod očaran, omam* 
ljen kao i mi svi, potegao naprijed, baš kao da će polju* 
biti one gracije, kad tamo — poljubilo njega morsko 
dno. 

SKENDER: Nasukao' se? 

SERAFIN: Nasukao. Zbog toga je kapetan Žižo 
izgubio svoje kapetanstvo i... onu frajlicu unutri. 

SKENDER: Zašto i nju? 

SERAFIN: Ko će znati? Malo tiše : Ja mislim, da će 
biti od jeložije na one Španjolke. 

SKENDER: A zatim? 

SERAFIN: Zatim se mladi kapetan ukrcao kao 
konobar na tranzatlantik »Mezopotamiju« i svršio, 
kaošto ste čuli u trbuhu morskoga psa. 

Kratka stanka. 

SKENDER: Koga ona neman proždere, tome nema 
spasa? 

FRANE koji je dosada mirno pušio, nakašljavši se: 
Kako kada, šior! Sve je do sreće. Kad je ono mene 
jednom progutao . . . 

SKENDER Serafinu: Njega da je progutao? 

SERAFIN zažmiri: E, kad on veli...! 

FRANE: To je bilo s one strane Jamajke. Stvar u 
prvi mah neugodna, ali ja sam se ubrzo razabrao, trgnuo 


iza pasa moj dugi, mornarski nož i — žik! — rasporio 
psu trbuh i izišao na dvor kao kroz ona vrata tamo. 

SERAFIN: Vragometan delija ovaj naš Frane! 

SKENDER: Nešto slično sam već čitao. 

FRANE: A ja doživio. 

SERAFIN: Naš je Frane mnogo putovao s Ameri* 
kancima ... 

SKENDER: E, to je nešto drugo! A mislite li vi, 
da se što slično moglo desiti i onom mladom kapetanu? 

FRANE: Ja ne velim ništa. Samo znam, da na moru 
nije ništa nemoguće. 

SKENDER: Interesantno! Vi ste dakle mnogo 
preživjeli? 

SERAFIN: Neka vam malo priča onu o Aljasci... 

FRANE mahne rukom: Bagatela! 

SKENDER: Svejedno. Rad bih čuti tu bagatelu. 

FRANE: Krcali smo u Katali kože, i ja se jednog 
dana spustim u čamac, da hvatam losose. Malo je sipilo, 
te ja otvorim kišobran i pričvrstim ga za pojas. Kad 
uto skoči vjetar s istoka, digne kišobran, kišobran mene 
i ponese me prema Japanu, tri milje od Jokohame. 

SKENDER ironički: Ja vam to vjerujem, prijatelju, 
ali čitaoci će pitati: otkuda taj vraški kišobran, koji vas 
je ponio u Japan ... 

FRANE: Recite, da je kišobran bio ... amerikanski! 

SKENDER: Jeste li vi u životu imali više ovakovih 
zgoda? 

FRANE: Na vagune, šior! 

SKENDER: Izvrsno! A sad ako vam je s voljom, 
možete sa mnom: vi ćete pripovijedati, a ja bilježiti — 
sve dakako — uz honorar ... uz plaću ... 

FRANE ustajući: Na službu, šior! 

Vlazi Mičelin i Olga. 

SKENDER: Evo, moje kćerke! Olgice, ovo su naši 
stari mornari — ovaj ovdje - pokazuje na Frana - neiscr? 
piv rudnik svih mogućih i nemogućih dogodjaja, kao 
stvorenih za naše »Novo Vrijeme«. Prava Kalif orni ja! 
A ko je taj gospodin s tobom? 

MIĆELIN nakloni se smeteno : Mićelin Marčić — 
brat — to jest — da brat one moje sestre tamo. Poka¬ 
zuje na Vicencicu, koja se uto vratila na svoje mjesto. 

OLGA: Zamisli: izumio je nekakvu električnu zvi? 
jezdu protiv reumatizma. T'i, tatice, treba da ga lansiraš. 

MIĆELIN: Da mogu dobiti — pa — patent... 

OLGA: A onda milijune. Mi smo se naime za? 
ručili... 

MIĆELIN: Da —- mi smo — se ... 

SKENDER: Ali Olgice, ne čini li ti se to malo 
prebrzo? Tek smo sinoć stigli. Napola očajno: Ja uzeo 
nju, da mi po Rijeci kupi folklor, a ona ... 

OLGA: Pa našla sam ja svoj folklor .. Uhvati ispod 
ruke Mićelina. 

SKENDER: O tempora! Ovo se nadje, vjeri, oženi 
i rastavi i sve to u manje vremena, nego što sam ga ja 
trebao da svojoj odabranici kažem: »Na te misli, kad 
— se svrši dan...« A onda evo: novi Edison! 

OLGA: Tatice, ti nemaš pojma, kakvu čudotvornu 
moć ima ona njegova zvijezda! Na kupanju — mi smo 
se naime upoznali na kupanju ... 

SKENDER: Pa to se razumije! 

OLGA: Već me je dva dana trzalo ovdje u ra? 
menu. Čim me se malo dotakao onom zvijezdom — 
ode sve! 

SKENDER: O sancta inocentia! 

SERAFIN oponašajući ga: O Kirje lejšon! 

SKENDER Vičencici: A što vi na ovo, gospodjice? 


VICENCICA smiješi se, u prvi mah ne zna što bi: 
Pa — ako je vama pravo i ako držite, da je to za nji? 
hovu sreću... Nego — kako će oni? Moj brat, osim 
svog izumilačkog dara, nema ama baš ništa. 

OLGA: Ne brinite se! Ima tata novaca. Prilazi Vi- 
cencici i rukuje se s njome. 

SKENDER: Tako je! Pa da nisu ova naša djeca 
najbolji dar Božji? Gospodjice... Učini, kao da će se 
s njome oprostiti. 

VICENCICA potiše Skendern : Gospodine, moliću 
lijepo: ne pišite o onoj stvari... 

SKENDER: Biće po vašoj želji. Uostalom naši su 
interesi odsada identični. Budući rod!... A štampa 
nikad ne udara na svoje najbliže. Nasmije se. Da, a 
sada — do vidjenja! Franu: Dodjite i vi. Hoću da vas 
čujeln, pa da vidimo. Odu svi osim Vicencice i Serafina. 

SERAFIN: Čini se, da je naš Frane iz Lovrana 
dobio svoj turnus. 

VICENCICA zamišljena : Vjerujete li vi, barba, u 
one njegove priče? U onog morskog psa... 

SERAFIN trže se: I to ste čuli? 

VICENCICA: Rekla sam vam već prije: u maga? 
zinu se sve čuje. Što velite na ono? 

SERAFIN: More je tako neizmjerno i čudnovato, 
da ne znaš nikad, što da vjeruješ, što ne. Najposlije i 
u Svetom Pismu stoji, da je nekakva riba progutala 
nekog Proroka i... Opet velim: na moru je sve moguće. 

VICENCICA: A što ovo mene upliću u onu nesre? 
ću. Istina je: možda sam bila onda s njim malo pre? 
tvrda, ali ja nisam kriva ... 

SERAFIN: Vi — kriva? Zašto? Ako je kome su? 
đeno da pogine, poginut će, ako ne — neće — to mi 
mornari znamo najbolje. Sve je destin! Ulazi Del Rovere. 
Serafin zamakne u magazin. 

DEL ROVERE: Je li tu unutri onaj moj ex kom* 
panj on? 

VICENCICA: Nije. 

DEL ROVERE: Nek ide smjesta 11 a preturu, da se 
ona sramotna firma »Belaš i drug« briše. 

VICENCICA: Kazaću mu. 

DEL ROVERE: I sad će moći u dlane da puše. 
Stanka. A ti? Kad misliš iz te spelunke? Što čekaš? 

VICENCICA: Ništa. 

DEL ROVERE: Kako si luda! 

VICENCICA: Ni pametnijima nije bolje. 

DEL ROVERE: Jest — i još kako! Evo mene! 
Vidio ja, da ću se, ostanem li s onim kadaverom — 
usmrđeti, pa mahom potegnuo provom drugamo. I ja 
ću sjutra biti šef transoceanskog društva, o kome će se 
govoriti. 

VICENCICA hladno: Bilo sretno! 

DEL ROVERE: I drugo ništa da mi kažeš ni na 
moje jučerašnje ni na moje prekjučerašnje? 

VICENCICA nešto bilježi i ne odgovara. 

DEL ROVERE: Ne odgovaraš! Zar zaista ne vidiš, 
kako si luda? Svoj mladi život da držiš privezanim ne 
uz jednu već uz dvije lješine: onoga staroga slinavca i 
onoga mrtvoga, što ti je onako lijepo osvijetlao obraz? 

VICENCICA: Osvijetlao ga sebi i platio za to. A 
vas molim, da već jednom prestanete ... 

DEL ROVERE: Sve nas je obrukao. 

VICENCICA: Zašto ne puštate mrtve u miru? 

DEL ROVERE: Jer taj mrtvi ne da tebi pokoja. 
Iako si ga odrinula od sebe, on te još drži — sve onako 
osalamuren. Da je živ — jedan moj mig, i sunce ga više 
ne bi viđelo. Imam ja crno na bijelo, kako je ono u 
interaliirane dane šurovao s onima preko mosta. 

VICENCICA: A vi četiri godine prije toga sa 
sokolima... 

DEL ROVERE: Vidiš: ta sama riječ mogla bi i 
tebe da odvede na kakav morski greben. Pazi dakle, i 
kako sam ti već rekao: ne budi luda! Ozri se uokolo, 
pa da vidiš, kako je na ovom bijelom svijetu svak sebi 
najprvi i kako velike ribe jedu male, i kako je svaka 
mala riba luda... 

VICENCICA: ...ako se ne da uhvatiti u vašu 
mrežu. Što hoćete od mene? 

DEL ROVERE: Da budeš pametnija, da se izvu* 
češ iz te konobe i da dođeš u moju direkciju. Mjesto 
da tebi drugi diktiraju, diktiraćeš ti njima, pa — i 
meni. 

VICENCICA: Hm! 

DEL ROVERE: Što? 

VICENCICA: Razumijem. 

DEL ROVERE: Napokon ... Juče i prekojuče nisi 
uopće htjela da me slušaš, a dugo nisi se uopće ni 
osvrtala. No, sad je sve u redu. 

VICENCICA: Što je u redu? 

DEL ROVERE: Pa — to ... 

VICENCICA: Prije u onu vašu Pantelleriju! 

DEL ROVERE: Luda si — arciluda ... Bane sav 
zadahtan Bare. 

BARE sav usopljen ne može u prvi mah do riječi. 

DEL ROVERE ljut, što ga je prekinuo : No — koji 
ti je vrag! 

BARE: Svuda te tražim... Na općinu — smjesta! 

DEL ROVERE: Što je? 

BARE: Došlo pismo... 

DEL ROVERE: Ne ceri zube! Govori! 

BARE: Došlo pismo... iz Amerike... od one 
neke gospodje... 

DEL ROVERE: Pa što se mene tiče ona neka 
gospođa? 

BARE: Piše da dolazi amo, i kad ne može da se 
oduži svome spasiocu, pokojnome Žižu, hoće da po» 
mogne njegovu svojtu, nas — čuješ li? Milijun dolara 
— milijun! 

DEL ROVERE: Ovaj je čovjek poludio! Ajde, 
Bare, ne petljaj! 

BARE: Na ove moje oči vidio sam pismo. Pa tu 
ti je telefon. Zovi i vidjećeš! Neki se od roda već 
prijavljuju. Belaš trči od jednoga do drugoga. Sve hoće 
da mobilizira. I one od devetog koljena. Samo da mi, 
prvi od roda, dobijemo što manje. 

DEL ROVERE: Tako! Pravo mi budi! Umjesto da 
ona guba gnjije na dnu kakvih Piomba, ja se ovuda s 
njime natežem. Neka! Vidjeće on ko ovdje naviješta 
blagdane! Ode. 

BARE za njim: Milijun dolara! 

SERAFIN izvlačeći se iz magazina: Milijun vas 
vrazi nosilo! Bože, kako li je ovo na svijetu; ne će vrag 
nego li na veli kup! Malo prije sve zlo na pokojnika, a 
sada: oni su prvi rod. Lijepi rod! A nas dvoje, frajle 
Vicencica, koji smo mu može se reći najbliži bili... 

VICENCICA: Pa valjda ne ćemo tražiti nagrade 
za to! Vi još nekako, ali ja ... 

BELAŠ ulazi naglo : Jesi li čula? Amerikanka nosi 
debele pare. Na općini sam prijavio tebe i brata. 

VICENCICA: Zašto ste to uradili? 

BELAŠ: Jer ste oboje u pravu. Ti se puntaš — 
znam od prilike i zašto. Čisto djetinjski skrupuli. 
Stanka. Uostalom ja sam već pri kraju i — baš je 
dobro, te sam se sjetio. Sad se posvuda provode 
redukcije... 

SERAFIN: Opet nešto za siromaha ... 


BELAŠ Serafinu: Baš o tebi je govor. Ti mi više 
ne možeš ništa da poslužiš. 

SERAFIN rezignirano : A tako hvala Bogu! 

BELAŠ Vicencici: Ti si mi pak odviše signorina, 
da bi pored kancelarijskog posla mogla vršiti još druge, 
grublje stvari. 

VICENCICA: Znači...? 

BELAŠ: Vidiš i sama. Međutim pazi na inventar. 
Sinoć sam našao na tlu jedno pero, koje bi još moglo 
da posluži. 

VICENCICA: Škripilo je. 

BELAŠ: Znak, da može još podnijeti. Ode. 

Dan zamire. 

SERAFIN: Iskrcao me kao vreću i nikome ništa. 
Pokunji se. 

VICENCICA samilosno; Barba Serafin! 

SERAFIN podigne glavu. 

VICENCICA: Ajde, ne budite tužni! Ja ću opet do 
župnika i moliću ga... A sad izvadimo onu knjižicu, 
pa da malo probamo. 

SERAFIN kao da je malo oživio: Možda bi bolje 
bilo, da me prije naučite nešto one ... delikatnosti, kako 
ću s ovim svojim rukama oko oltara... 

VICENCICA: To ćemo poslije. 

SERAFIN: Hvala vam, frajle Vicencica! 

VICENCICA: Dal čujemo ! dakle! Introibo ad 
altare Dei... 

SERAFIN: Ad Deum kvi — kva... Zaplete se i 
zape. Muči se svakojako, no ne može naprijed. 

VICENCICA isprva kao da se zagledala nekamo 
daleko, potom proizusti sjetno: Barba Serafin!... Vi ćete 
se možda smijati, što vas pitam: jesu li u morskoga psa 
zubi jako oštri? 

SERAFIN blaženo, kao da se dotakla jedne nje¬ 
gove drage žice: Neću vam se smijati... Kako da 
vam se smijem! Ja vidim — jest — frajle Vicencica — 
vi još mislite na njega. Pa kapetan Žižo i bio je 
dobar kao kruh. E, da je on danas živ! Koliko puta je 
on meni rekao: Ne bojte se, barba Serafin! Dok bude 
mene, uvijek će se nešto i za vas naći. A kako je ono 
vas spominjao, milo i srdačno!... I on se zagledao ne¬ 
kamo daleko i kao da se vraćaju stara sjećanja: S nama 
je na brodu bio jedan Dalmatinac. Imao je »armoniku« 
— a puhao je u nju kao* svi anđeli nebeski. Pa vi 
znate, frajle, da nema muzike do — armonike! Jedne 
večeri — mi na sidru pred Carigradom, svi na kuverti. 
I kad je bila neka ura, došao k nama i kapetan Žižo, i 
naš Dalmatinac njemu na čast onu našu: Vicencice 
moja... Dalmatinac navija, a mi pjevamo. I kapetan 
s nama... Gdje se vidjelo, da kapetan pjeva s mornas 
rima! A bilo nas je lipo čuti: Pjeva pod glas: 

Vicencice moja, 

Kade mi ti ležiš, 

Tam gore na gore — 

Ne morem do tebe ... 

VICENCICA dirnuta prebire stranice male knjižice. 
A onda glasom prelomljenim; Idimo naprijed, barba Se* 
rafin, idimo naprijed! — Orate fratres! 

SERAFIN nakašlja se, gleda uvis kao da traži riječi: 
Orate fratres! — Jest — orate! Sa sve većom mukom: 
Šu — šušipijat — šišijat — dom — ominuš sakri — 
sakre — sakra — bojt — ne gre — ne gre i ne gre! ... 

ŽAVJE S A. 


II. ČIN 

Vicencica mete, Belaš za stolom nešto računa. Ulazi mornar 
mršav i sasvim oronuo, 

MORNAR: Ima li što od onog — kako se ono 
kaže — mog turnusa? 

VICENCICA: Još ništa. 

MORNAR: Kako ništa! Tri mjeseca dohodim amo 
i — ništa? 

VICENCICA: Pa ima ih stotina i pedeset pred 
vama. Malo strpljenja! 

MORNAR: Strpljenje! Lijepa besjeda, da je samo 
malo obložena palentom! Kratka šutnja: Nego, frajle, 
možda će na onom velikom parobrodu, što danas do* 
laži iz Amerike, biti kakvo mjesto prazno? 

BELAŠ: Parobrod će jedva pristati i otići, da se 
više ne vrati. A da mu treba koja mornarska ruka, već 
znaš, koliko ih ima upisanih prije tebe. Sad si čuo, i ne 
zanovijetaj! 

MORNAR odlazeći: Ne zanovijetam ja, nego glad, 
koji je u meni i oko mene. Ode. 

BELAŠ: Šta je ovaj svijet zatucan! Iz svakog ka* 
mena u luci, iz svake kapi mora ruga im se smrt — i oni 
je ne vide, već sve čekaju neki svoj turnus. 

VICENCICA: I tu nema pomoći? 

BELAŠ: Ni za grad ni za luku, a ni za mene. I ja 
sam potpuno na suhu, s kopitima uvis — i ni đavo me 
više ne pridigne. Malo prije sam čuo, da će mi i ovo 
oduzeti. Kažem ti, da se znaš ravnati... I da ne budeš 
luda, da ne odbijaš dolare, koji će sami da ti kapnu u 
ruku. A propos! Amerikanka nije više daleko, a i rod 
će doskora biti tu. Tako smo naime udesili ja i onaj 
novinar. Hrast je htio, da sastanak bude u njegovoj 
»direkciji«, ali mu je novinar prekrižio račune i nago« 
vorio baštinike, da dođu ovamo, na neutralno tlo. 
Hrast je već bio udesio, kako će on sam pred Ameri* 
kanku, ali sam ga ja tu presjekao: ili će svi od roda 
pred parobrod ili niko. 

VICENCICA: Molila sam vas, da mi dopustite 
ostati kod kuće, dok se ta komedija svrši. 

BELAŠ: Tu je riječ o dolarima, a ne o komediji. 
I da nisi došla, ne bi koristilo: zastupao bi te onaj 
Skender. Veli: otac bolestan, ona sama neopskrbljena, 
od tuđe milosti ne će da živi i još da pređe preko 
onoga, na što ima pravo! 

VICENCICA: Ali kakvo pravo, molim vas! 

BELAŠ: Vidjećeš, kad ti pred nosom zašušte do* 
lari. A sad idem da onom huncutu pripazim na prste. 
Nek đavo zna, što bi on u posljednji čas mogao da 
splete. Ide do vrata i opet se vrati: A i ti pripazi: ima 
među tvojom svojtom svakakvih — da mi ne bi ko 
što odnio. 

VICENCICA: Što će da vam odnese? 

BELAŠ: Šta ja znam. Ode. 

VICENCICA uzdahne i osta neko vrijeme gledajući 
zamišljeno preda se. 

SERAFIN ulazi sav pokunjen. 

VICENCICA se trže i ugledavši Serafina ponešto se 
razvedri: Kako se to držite, barba Serafin? 


SERAFIN: Nemam sreće ni u crkvi! 

VICENCICA: Što se dogodilo? Danas ste imali 
prvi put da otpjevate misu. Kako je išlo? 

SERAFIN: Rđavo, sinko! 

VICENCICA: Ta nije valjda... Što je kazao 
župnik? 

SERAFIN: Kazao je... No što hasni govoriti! 
Kazao je: Gospodin Bog umije sve jezike, ali ono, što 
je danas govorio pred oltarom Serafin, ne bi razumio 
ni on i nijedan njegov svetac. To je rekao pred svima 
u sakristiji. 

VICENCICA: Pa juče ste dobro znali! 

SERAFIN: E, ali sam tamo sve pomiješao. Kod 
prvog odgovora zapleo mi se jezik i nikako vanka iz 
onog blaženog »ad Deurn kvi—kve—kva—kvi« ... Bilo 
mi je kao da se utapljam: nikako da se uhvatim ni za 
jednu pravu riječ. 

VICENCICA: I tako ... 

SERAFIN: Otišla po vragu i zvonarija. Ih — da se 
još jednom rodim! 

VICENCICA: Što biste onda? 

SERAFIN: Što bih? Stane, razmisli trenutak : A što 
drugo nego li opet u mornare! Pa ne bi to ni rđavo bilo, 
kad bi nas pod starost, kao ono pilote i pandure, zaboli 
u bilo kakvu kategoriju! Kako je to žalosno, frajle 
Vicencica, da čovjek, koji se kao ja topio pedeset pet 
godina po> svim morima, osam puta obišao Horn, po* 
mogao razbiti jedanaest brodova, pa da ne može da 
dođe ni u kakvu kategoriju! 

SKENDER Vicenčici: Parobrod je već na Velim 
Vratima... Ja ću sam pred Amerikanku. Tako ću 
putem ovamo moći, da koju natuknem i vama u prilog 
— vi me razumijete ... 

VICENCICA: Voljela bih da ne razumijem ... 

SKENDER: Nemojte se skanjivati. Vi ste pokoj? 
nome više nego li rod. Voljeli ste se ... 

VICENCICA: I raskrstili, možda i mojom kriv? 
njom... I za to da mi ona gospođa dade novaca! Ne, 
gospodine, to bi i njemu samome na drugom svijetu 
krivo bilo. Vi ga niste poznavali, ali ja vam mogu reći, 
da je u stvarima novca bio vanredno strog. To- ću ja 
pred svakim da posvjedočim, iako... mi je učinio krivo. 

SERAFIN: Kakvo krivo, frajle Vicencica. Nema tu 
ni pravo ni krivo i Bog će sam, znati, kako je bilo. 
Pitate li moju ženu, ona će vam reći, da nas je ono pod 
Gibraltarom neko zlo oko 1 opčinilo. A ko može reći da 
nije? Možda se nama činilo, da vidimo one Španjolke, 
gdje se kupaju, a u istini je pak ono mogla biti samo 
nekakva prikaza. Kad smo jednom bili s brodom pod 
Izlandom, najednom' smo ugledali u zraku nekakav 
prevrnuti brod i naš Skrivan, kazao nam je, da je ono 
nekakva morla — m o r na — m o r —- 

SKENDER: Fata morgana. 

SERAFIN: Tako nekako. Na, moru je sve moguće. 

VICENCICA: Vidite li, kako ga brani? Zato,, ako 
već mislite onoj gospođi nešto da kažete, recite joj 
jednu lijepu riječ za našeg barbu Serafina. 

Ulaze Olga i Mićelin. 

OLGA s narančom u ruci: Tata, parobrod je blizu... 

SKENDER: Treba da se žurim. 

OLGA: Slušaj, tata. Mićelin i ja došli smo na sjajnu 
misao. 

MIĆELIN: Zapravo, — ti si došla. 

OLGA: Jest, ja sam, došla... 

SKENDER nestrpivo: Da čujemo tu sjajnu misao. 

OLGA: Kad budeš s onom gospođom na samu, 
pitaj je diskretno, da li joj je u moru bilo jako studeno, 
nije li možda uhvatila kakvu malu ... 


SKENDER: Reumu — razumijem. 

OLGA: Da, — i ako jeste, ti da znaš za neku 
čudotvornu električnu zvijezdu ... 

SKENDER: I to razumijem, ali pusti me, da idem. 
Gospođice, do viđenja i... kako sam vam ono rekao. 
Ajdmo! 

OLGA grizući naranču i odlazeći: Zamisli, da nam 
Amerikanka lancira onu zvijezdu! Koliki milijuni! Ko? 
liki milijuni! Skender, Olga i Mićelin odu. 

SERAFIN: Vi, dakle, ne vjerujete u one Mo — Mo? 
grene? 

VICENCICA: U Fate Morgane vjerujem, ali ne u 
one, što viču: Cabaleros! Cabaleros! Međutim, sad je 
svejedno: Bog je sve oprostio', a ja ću napokon doznati, 
kako je bilo! Ako ona gospođa posvjedoči, da ga je 
vidjela umrijeti, onda je sve svršeno i neće trebati više 
da mislim... Samo ne znam, kako će biti, kad ne bu? 
dem više... mislila i... prekine se, kao da Je suza u 
grlu davi. 

SERAFIN: ...i nadala se. To je, frajle Vicencica, 
ona prava besjeda. Vi ga još čekate, i biće vam žao, 
kad vam kažu, da nema više ufanja.. Glasovi. Svojta! 

VICENCICA: Držite se, kao da ste još u službi. 

Ulazi Kostanca i Lisandro. 

KOSTANCA: A vidi — naše Vicencice! 

VICENCICA: Dobar dan, gospa Kostanca! Dobar 
dan, gospodin Lisandro! 

KOSTANCA: Bog daj, dušo! A što je ta — »fur? 
tiva lagrima« — ta suzica pod okom? 

VICENCICA kroz suzu: Ništa, gospa Kostanca... 
Nekako 1 mi je — ni sama ne znam — nekako kao da se 
spremamo na neki tužan sprovod... 

KOSTANCA: E, naš nebogi Žižo! Koliko sam ga 
se nanosila, dok je još malen ostao bez oca i matere! 

I poslije, kad bi se vratio s puta, dohodio je k nama, 
kao doma. Ali je i bio drag i srdačan. Vidim ja, da nije 
ni tebi još izišao iz srca... I ako se razvrglo, što je 
među vama bilo — ljubav je ostala. Reci, da nije? 

VICENCICA: Ne ću ništa da kažem, iako se meni 
samoj katkada čini... Da — ali onda mi najedanput 
stanu pred očima one žene, kako ih gleda i... 

KOSTANCA: Conosso mi sti dolori! Eno ti one 
rožice tamo. Pokazuje na Lisandra, koji čita nekakvu staru 
objavu na zidu: Rekla bi: svetac, a nije ni godina, da sam 
mu u džepu našla pram kose, blondirane — zamisli! — 
da — i ja njega odmah na raport! A on kao janje 
preda me na koljena, sklopio ruke i: — Kostanca mia 
— nikada više! Nikada više! I šta ću? Oprostila sam — 
a tako si morala i ti. 

VICENCICA: Jest, ali je iza svega onoga došao 
k meni s takvim smiješkom, kao da se uopće nije ništa 
dogodilo. 

KOSTANCA: A najzad — to se i dogodilo? Ne* 
koliko se mladih žena kupalo, on ih j e gledao i... 

VICENCICA: Bile su gole ... 

KOSTANCA: Gole? Pa takve ćemo jednog dana 
i mi gore-dolje po Korzu bez košulje i bez svega, ako 
ova mizerija još koliko potraje i ako nam dolari ne 
pomognu ... Ah, ti dolari! Meni još ne idu u glavu. 

LISANDRO: Glavno je, da ti dođu u džep. 

KOSTANCA: Bože, kako je sve to došlo! Čudo! 
Mirakul! Pa to je jedino, što može da pomogne gradu, 
kome su već sve uzeli. Tu se već ne pita, hoće li naša 
luka iskrsnuti ili neće, već: koji su brojevi izašli? Što 
veli sanovnik? Što vračar Bodul? — i sve tako, A dotle 
se prodaje staro zlato, srebro, galanterije i sve lijepe i 
vrijedne stvari. 


VICENCICA zamišljena: Jedino, što sam od njega 
tražila, bilo je: da mu ja budem sve. 

KOSTANCA još u misli na dolare: Kome? A da! 
E, dušo mia, to bismo- sve htjele... Nego što ćemo? 
Čovjek je kao- vrijeme: lijepo ili ružno, treba da ga 
uzmeš, kakvo jest. Cosi va ii mondo... 

Ulaze užurbano Urban i Sipa. 

VICENCICA zamišljena: Ja ne bih mogla... 

LISANDRO: A gdje su drugi? 

URBAN: Tu su — blizu. Svi bulje onamo pod 
Brseč. Ki kolos! 

KOSTANCA: Ranice moja! Pogledajte mi ruku, 
kako mi po njoj srsi lete. 

SIPA: A kako će biti našoj luci, kad je probudi 
ona strahovita sirena! 

URBAN: Sirena? Da ih tisuću zatuli, ne bi je pro* 
budilo! Mortus est etno-n plus buligaribus! 

SERAFIN: Mrtvi se ne bude! 

LISANDRO ozire se: Tiše, tiše! 

SIPA: I jest tako-: dok gledam ona dva tri vaporića 
i čamca, što kroz luku gmižu, mislim, da su crvi, što je 
mrtvu pomalo glođu. 

URBAN: A negda? Sve jarbol do jarbola, penun 
do penu-na, pulena do pulene — sve sama jedna gloria! 

SERAFIN: A u našem starom gradu — sve mornar 
do mornara, a mi kao djeca: ala, nek se piva: Bog poživi 
Jelačića bana i njegovu gospoju Sofiju. Sve jedan tri* 
jatar! Tu se ni nego pivalo i tancald: mi na moru polku, 
a vi na kraju valcer. Pjevucka: 

Lipa mladost moja, 

Svaki dan na manj e ... 

KOSTANCA: I kad se govorilo: ne hodi z Rike 
vanka, kade ti niš ne manjka. Ja ne znam — ali kad me 
uhvati ova melankonija — najvoljela bih zaplakati... 

SIPA: Sreća te su blizu dolari, da nas malo utješe ... 

KOSTANCA plačljivo: A hoće li ih biti, kako se 
govori: milijun? To bi bilo — tisuću puta tisuću. 
Creature mie! Ah taj vapor! Ma ca čeka! 

Ulaze Rujero i Dorina. 

RUJERO pjevajući: Ca se j’ to zgodilo, 

V Rike bilem grade ... 

DORINA: Ma dimi — dimi!... pravi vulkan!... 
Kako vam je pri duši, teta Kostanca? 

KOSTANCA: Bože moj! Žao mi je onoga nebo# 
goga Žiža. Mlad, lijep ... 

DORINA Vicencici: Ti ne znaš, kako vas je bilo 
lijepo vidjeti, kad ste ono zajedno išli ispod ruke po 
jar dinu. 

VICENCICA: Ali gospa Dorina! 

DORINA pomiluje je po licu: No, teta Kostanca — 
što mislite vi s onim, dolarima? 

KOSTANCA: Najprije ću zapaliti Sv. Vidu svi* 
jeću, da miu zahvalim, što nas nije zaboravio ... 

DORINA: A ja ću najprije švelji i modisti, da sa 
sebe zbacim ovaj muzej pokazuje ruho na sebi: i da se 
odjenem, kako Bog zapovijeda. 

URBAN: Ja ne pitam drugo, nego da mi se je već 
jedanput opet dobro najesti. Onako kao negda. 

SIPA: Kad je svaki fijumanski trbuh bio po jedan 
sarkofag pilića i fazana. 

LISANDRO: Che tempi! 

SIPA: Che risoti! 

URBAN: Kamo si se okrenuo, kapali fiorini i ce* 
kini. Svi su nas htjeli, a mi uvijek samo hvatali divlje, 
a puštali pitomo. 

RUJERO: Kad su nam u Zagrebu govorili, da smo 
»krpica« — mi smo se smijali, i nismo misliti, da će 


nam rug tako brzo pasti na nos i da ćemo postati krpa 
na zakrpi. 

LISANDRO ogleda se plašljivo: Tiše! 

URBAN: Ko dobro jede, zlo ne misli. Tako ni mi, 
dok smo bili puni svakojakih delikatesa... 

SIPA: One famozne večerice na Kantridi! 

LISANDRO: Ona domaća kapljica! Ono veselje! 
Onaj m o r b i n — kuda je sve to otišlo! 

DORINA: A one opere, čim' biste se nabumbali 
bakarske vodice! Che Tamagni! Che Tita Ruffi! Che 
Carusi! 

URBAN: E — opere — opere — puste sirene! I 
ćaće su nam mamile i matere, a evo> i nas. Slušali smo 
ih kao glas neke obećane zemlje, pune samih gracija i 
delicija: Lucia, Trovator, Rigoletto, i tako je išlo dok 
nije Sparafucile strpao i nas u vreću, iz koje ne možemo 
vainka. 

DORINA: A strpao nas sve onako pivajući: Bella 
figlia deir amore ... 

KOSTANCA: Pa vjeruj kancunetama! 

SIPA zaokupljen svojim sjećanjem: Oni klasični 
rižoti. 

LISANDRO: Oni historički brodeti! 

SIPA: One ostrige! 

RUJERO koji je za čas izišao vraćajući se: Već je pro« 
šao Lovran. 

KOSTANCA uzbuđeno: Kako mi srce tuče! 

Ulaze Bare i Del Rovere. 

DEL ROVERE: Što? Zar vas još nije đavo odnio 
onamo, kamo vas zovu? 

URBAN: Malo više pristojnosti — s’il vous plait, 
monsieur! 

RUJERO: Ko nas zove? 

DEL ROVERE: Zar vam nisu rekli? 

KOSTANCA: Ma reci: što da nam kažu? 

BARE: Što da vam kažu? Pola grada hoće, da je 
s našim Žižom u rodu. 

URBAN: To su pripovijesti! 

DEL ROVERE: Za vas, ali ne za kontrolni ured. 
Ko iziđe pred Amerikanku, a da se prije ne le-gi-ti-mi-ra 
kao autentični Žižov rođak — noćas će otputovati ravno 
u Pantelleriju. Vlasti ne će skandala! 

KOSTANCA: Meni ne treba legitimacije. Cijeli 
grad zna, da; mu ja nisam samo rod, već da sam ga i 
ljubila i branila i onda, kad si ti bacao na njega naj- 
grđe blato. 

DEL ROVERE: Ja? 

SVI: Ti — ti... 

SERAFIN: Vi — vi... 

DEL ROVERE: Što ima ovaj tu da govori? Marš 
napolje! Jurne Serafina kroz vrata, Baru: Ovo bi oni izni* 
jeli i pred Amerikanku. Gle, kako sam ono dobro srni# 
slio... Ali što čeka ju oni tamo? Pridje k prozoru i 
odmah se vrati. 

Ulaze Fonzić, Rude i Mihić. 

FONZIĆ živo: Već je sasvim blizu. Ide majeste* 
tično', kao da zna, da nosi dolare. 

KOSTANCA krajnje uzbuđena: Oprostite, ali ja ne 
mogu da stojim na jednom mjestu. Pristupi Vicencici i 
nešto joj govori. 

DEL ROVERE: Čuj, Rude, po kojoj si u Boga krvi 
ti nama rod? 

RUDE: Ako ti nije krivo — po mojoj pokojnoj 
ženi. 

DEL ROVERE: Koju si onako lijepo odbacio. 

RUDE: Moji posli! 

DEL ROVERE: Ja ću ti pokazati, da su i moji. 
Tiho Baru: Idi, Bare, po Keka! Nek se požuri! Još malo. 


pa bi moglo biti prekasno! Bare ode. Ulaze dva, tri 
čovjeka. Što tražite pak vi ovdje? 

JEDAN ČOVJEK: Što i vi! 

DRUGI: Još će ih doći — cijeli bataljun! 

DEL ROVERE: To ćemo tek da vidimo! Prokleti 
Belaš! Sve je ovo njegovo maslo! 

RUJERO: Sve mi se čini, da će biti više glava neg 
dolara. Koji je pak ovo đavo? Ulazi Mimica. 

DORINA: Mimica! 

MIMICA pjevajući: Mi chiamano Mirni... 

URBAN: I njoj su udarile opere u glavu. 

DEL ROVERE: Ma što je ne bacite van! 

MIMICA spusti se na stolicu: Hic manebimus optime 
— rekal je moj prijatelj D’Anounzio, kad je došal na 
Riku... 

DEL ROVERE: Ma što ovo bambula! 

MIMICA: Danas će se tu dolari delit — oće ale 
neće? 

KOSTANCA: Hoće, Mimica, hoće — ali... 

MIMICA: Benissimo! 

(DEL ROVERE: Kakva posla imaš ti ovdje? 

MIMICA još se bolje namjesti na stolici: Na — ova* 
kovega! 

DEL ROVERE diže šaku: Držite me! 

MIMICA: Držite ga! Svi se smiju . 

DEL ROVERE: Van! — jesi 1’ čula? Van! 

MIMICA: Van! Ovo' mu je ostalo od vremena, kad 
je još bil sokol i piva!: Van s njimi, ne ćemo ih već! 

DEL ROVERE: Čuj, ludo, vidiš li ove dvije ruke? 

MIMICA: Calma, Rovere. Naranči nisi delal, ni 
kad si se zval — Hrast. 

DEL ROVERE: Ali što čekamo? Gdje je onaj 
Bare? Što radi? Sirena zatuli. Velika uzbuđenost. 

KOSTANCA: Ali za pet ratna Božjih, Mimice, što 
će ona gospođa, kad te čuje? 

MIMICA: Ča će Amerikanka? Ostat će paf kad 
čuje - s patosom: da sam ja na Kantridi pila more, va 
kem se je kupal — D Annunzio... 

Svi se smiju. 

LISANDRO: Kako je u današnje dane lijepo biti 

lud! 

Ulaze Bare i Keko. Keko mlađi čovjek s ogromnom, 
kovrčastom, crnom kosom. 

MIMICA pružajući obje ruke prema Keku: Ernani, 
involami! 

KEKO: Svi na kontrolu, da se legitimirate! 

LISANDRO: Ali cijeli grad zna, da smo moja 
žena i ja ... 

KEKO: Rasta! Ili ćete slušati ili... 

MIMICA: Bravo Keko! isprsi se: Quis contra nos! 

KEKO: ... ili ću vas jednoga po jednoga sve pohi¬ 
tat vanka! 

Osim Bara, Del Rovere i Vicencice odlaze svi kao 
u povorci protestujući : — Sve je to on spleo. — Prokleti 
Ilrastina! — Čekaj vraže, prevarićeš se! — Ne da se 
Amerika vući za nos! — Beštija jedna! 

MIMICA se čitavo vrijeme suludo smije. Ona je u 
povorci posljednja: O che bella fešta! O che bella fešta! 
Svi se izgube. 

DEL ROVERE smijući se Baru: Lijepo sam to 
udesio. Oni će ih tamo na kontroli držati, dok nama 
dvjema Amerikanka ne izbroji pare. Uostalom, ja imam 
ovđe za tebe i za mene potvrdu, da smo mu zaista naj« 
bliži rod. Evo je! Pokazuje mu list papira. 

BARE: Što ćeš pak s onim žurnalistom? 

DEL ROVERE: I za njega sam se pobrinuo. Čim je 
dovede ovamo, dobiće poziv, da se i on legitimira. 

Treba reći, da su mi oni u Palazzu veoma na ruku, to 
više, što mi nije bilo teško dokazati, da se tu radi o 
interesima »della Nazione«. Vide oni, da ne bi pametno 
bilo, da tolik novac dospije u ruke individua, koji ispod 
vode neprestano ruju protiv države. 

BARE: Doista svi su oni nekakvi subverzivni 
elementi. 

DEL ROVERE: A ka zna, da se iza leđa one Ame¬ 
rikanke ne kriju stari spletkaši, internacionalni lovci u 
mutnome? ... Nego što radi ona Madama? I to mi 
zovu amerikanskom brzinom! Pridje k telefonu: Jesi li 
ti, Riko? Što? Otišao? Dobro — ovdje Del Rovere. 
Recite mi vi: Je li se ona gospođa već iskrcala? ... Ta 
valjda znate, ona Amerikanka. Parobrod je već davno 
pristao. — Kako? Na brodu da nije bilo ni jedne žene? 
Baru: Ova luda, neki lučki pilot, veli, da su se iskrcala 
tek tri, četiri muškarca. 

BARE: Biće da je ona još na brodu. Znaš kakve 
su žene! Pa još Amerikanke! Dok se narnažu, naći* 
fraju... 

SKENDER bane unutra sav uzbuđen: Gospodo, 
čudo Božje! 

BARE i DEL ROVERE: Što je? 

SKENDER: Ni u Lurdu se ovakove stvari ne zbb 
vaju... 

DEL ROVERE: Ali do vraga! Šta je? Govorite! 

SKENDER: Ni u Lurdu! More! Treba doći na 
more, da čovjek vidi i — poludi. 

DEL ROVERE: Što^ bulaznite? Gdje je baba — 
ona... 

SKENDER: More! Sad vjerujem i ja, da je to neki 
Deus ex miachina par exellence! 

DEL ROVERE: Kakva vražja makina? Govorite! 

SKENDER pokazuje Žiža, koji ulazi sa Serafinom : 
Eno... 

DEL ROVERE i BARE zaprepaščeno i razočarano: 
Žižo!... 

U isti mah razlete se po podu nekakvi omoti, što ih je 
upravo tada Vicencica nosila iz magazina. Trenutak osta 
kao skamenjena, blijeda, drhtava, smućena, kao da ne 
vjeruje svojim očima. Prilazi joj Serafin. 

SERAFIN: Frajle Vicencica... To ponovi nekoliko 
puta, kao da mu se zapleo jezik, pa ne može drugo da 
izgovori. 

SKENDER: Ova lica treba fotografirati. Namjesti 
aparat. 

DEL ROVERE tražeći i ne nalazeći nijedne druge riječi: 
Ti! ... 

ŽIŽO: Ja, glavom. Je li vam krivo? 

DEL ROVERE: To se sada još ne pita. Već ti 
meni kaži: kakva je to šala? 

BARE koji se također u to razabrao: Da, kakva je 
to šala? 

ŽIŽO: Boga mi — nikakva. Sedamdeset i nekoliko 
sati usred oceana, ma krhkoj daski, i tako ležati i 
čekati... 

SERAFIN Vicencici: Bog je htio i u zadnji čas 
namjerio se onuda parobrod i... 

DEL ROVERE: Jedno pitanje: Ko je iz New Yorka 
brzojavio, da će ovamo ona gospođa? 

ŽIŽO: Gospodin pokazuje na Skendera natuknuo 
mi je zaista nešto o nekoj gospođi... 

DEL ROVERE: Ne čini se nevještim! 

SKENDER Del Roveru: O njoj zna koliko i mi: 
da je skočio u more i dovukao je do čamca i kako su 
nju primili, a njega odgurnuti... 

ŽIŽO: Čamac je bio prekrcat. 


BARE: A mlorski pas? Novine su pisale, da te je 
progutao. 

ŽIŽO: Taj morski pas mora da je nekakva novi# 
narska patka. 

DEL ROVERE: I onaj milijun dolara, što ti ih je 
ona Amerikanka nuđala, da je spaseš, je li i to patka? 

ŽIŽO: I to su pisale novine? 

BARE: I opet se čini nevještim. 

DEL ROVERE: Prema tome — sve je dakle laž? 

ŽIŽO: Sve osim one daske, na koju sam srećom 
naišao i s koje me je podigao parobrod, odveo na 
Bermude pa u New York ... 

SKENDER: Gdje se ukrcao na onaj transatlantik 
tamo. 

BARE: A ona gospođa s dolarima? Nekakva 
Gordon? 

ŽIŽO: Tako se je, čini mi se, zvala. Otkuda vam 
njezino ime? Da, rekli ste, da je pisala. Međutim ja 
držim, da se neko s vama našalio*. 

DEL ROVERE: Ali tu šalu moraće onaj neka 
skupo da plati. 

ŽIŽO: I pravo je ... 

DEL ROVERE: I ti imaš obraza, da se rugaš? 1 
Zar si zaboravio, kolika je moja moć? Platićeš ti to! 
Ajde, Bare! Odu. 

ŽIŽO Skenderu: Ma što je ovim ljudima! 

SKENDER: Sad će sve zavisjeti o onoj gospođL 
Jedino bi njezin dolazak mogao da razoruža vaše pro# 
tivnike, inače trebaće da budete na oprezu. 

ŽIŽO: Ali ako ona gospoda ne dođe? Ako se neko 
— što je vjerojatno — poslužio njenim imenom, da 
namjesti ovu glupu šalu? 

SKENDER: Ne znam zašto*, ali ja u tu šalu ne vje# 
rujem. A propos! A gdje su drugi od roda? 

SERAFIN: Došao po njih detektiv i odveo ih na 
nekakvu kontrolu. 

SKENDER: Vidite li, kolika je njegova moć? 
Nasmije se: Biće u gradu bruke. Idem, da vidim, da 
čujem, pobilježim. Serafinu : Dođite i vi, bićete mojim 
Ciceronom ... Pozdravi i ode. 

SERAFIN: Odmah ću doći. Žižu: Šior, ja vas još 
nisam pravo ni pozdravio'... 

ŽIŽO gorko ali sa smiješkom: I bez toga znam, da 
ste vi, barba, jedini, koji ne žalite, da sam još živ ... Ne 
nosim ljudima sreće. Jedanput Španjolke, drugi put 
promašeni dolari. Ne nosim sreće. 

SERAFIN: Ko zna? Ko zna — kapitan Žižo! Nas¬ 
mije se lukavo i zažmiri okom prema Vicencici, pozdravi i 
ode za Skenderom. 

VICENCICA se na trpke Žižine riječi trgla, namračila 
pa sjela za sto da opet nešto bilježi. 

ŽIŽO prošeta se dva puta gore dolje, učini da će 
izići, no najedanput stane nasred pozornice: Uvijek 
tvrda... 

VICENCICA: Uzvraćam. 

ŽIŽO: Nisam ja nišanio na tebe. Kako i da pomb 
slim, da bi ti došla ovamo zbog onih nekih dolara? 

VICENCICA: Da ne misliš, ne bi spominjao. 
Istina, nuđali su, ali ja njima: radije u more! 

ŽIŽO radosno: A ja odmah za tobom. Takva spa« 
savanja, vjeruj, svijet još nije vidio. 

VICENCICA ironički: Hvala ti... 

ŽIŽO ironički: Lijepo je bilo i ono negdašnje — 
sjećaš li se? Nas dvoje — može se reći —■ djeca. Na 
Kantridi je bilo. Zaplivala si nešto podalje, a onda te 
najednom stala vika: — Morski pas! Morski pas! U dva 
zamaha eno mene do tebe, uhvatim te oko pasa i — 
bogme baš na vrijeme: bila si mi sasvim klonula. Kad 


mi ,na kraj, a to ti se oko nogu zaplele alge — i nas 
dvoje u smijeh. 

VICENCICA: Zašto spominješ to? 

ŽIŽO: Spominjem ... Možda i za to, što smo onog 
dana jedno drugome — sjećaš li se? — pogledali malo 
dublje u oči. O tom sam neprestano sanjario i na onoj 
daski sred Oceana. Da — jednom mi je tu dasku otrgla 
sila mora, i ja sam mislio, da je već svemu kraj. I kako 
smo mi mornari katkada Bogu bliži, nego li vi, čeljad 
od kraja, došlo mi, da se pokajem ... za sve, što sam 
kome kada skrivio. 

VICENCICA: I za ono — onkraj Gibraltara? 

ŽIŽO: Recimo da jesam: što bi ti na to? 

VICENCICA milo joj je čuti, ali kao da bi htjela, 
da ga još kuša: Ja? Poslije stanke: Ništa! 

ŽIŽO prkosno; Onda znaj, da se nisam pokajao. 

VICENCICA opet se smrkne: Ni za brod, što je 
onako vajno nastradao? 

ŽIŽO: Koliko li ih se potopilo pod Trojom, i sve 
zbog jedne lijepe žene! Što veliš na ovo? 

VICENCICA: Ja te uopće ne slušam. 

ŽIŽO gorko: Govorile su meni ribe na onoj daski: 
Ostani, ludo, tu među nama. Što će ti ljudi? Izješće te 
živa, dok ćemo mi lijepo i mirno čekati, da se ko» 
modno udaviš. Vidim ja, da je vama svima žao, što 
nisam slušao one ribe. Ti šutiš? 

VICENCICA tvrdo. U poslu sam. 

ŽIŽO: A što radiš? 

VICENCICA: Služim. 

ŽIŽO umiljavajući se: Možda si ipak malo požalila, 
kad si čula, da me je morski pas progutao? 

VICENCICA iskreno, ali hladno: Drago mi nije 
bilo. Čak mi je došlo, da se pitam: nisam li onda bila 

— kako da kažem — malo pretvrda? ... i već sam ti 
u duši sve oprostila ... 

ŽIŽO: Kako se to milo sluša! 

VICENCICA: Ali sada, gdje moram da slušam, 
kako se ti onime još i dičiš — opet mi je svejedno. 
Mirna sam, i ma što se zbilo, više me neće ništa da 
peče. 

ŽIŽO: Tužno je to. 

VICENCICA jetko: Kod Gibraltara bilo je vese« 

lije. 

ŽIŽO: Ono je bio kurenat. Prevario nas. 

VICENCICA podrugljivo: Da nije zlo oko ili 
kako ono barba Serafin veli: Fata Morgana? 

ŽIŽO: To je rekao? Možda nema ni krivo. Samo 
da ti jedno kažem: krmilar je imao čvrsto određen 
pravac, pa mjesto da on zapovijeda kormilom, zapo« 
vijedalo je kormilo njemu i svima nama. Eto — tako 
je bilo! 

VICENCICA ironički: Baš nekako od prilike tako 
govori i barba Serafin. I brod je, veli, htio da se na« 
gleda... 

ŽIŽO: Svaki pravi čovjek od mora reći će ti, da 
se često dešavaju s brodom stvari, koje smiućuju. Baš 
kao i sa čovjekom. 

VICENCICA: Stvari, koje mogu da vrijede za 
barba Serafinovu dobru ženicu. Meni zvuče kao novo 
ruglo. Bolj e, da prestanemo ... 

ŽIŽO: Šta bih dao, da mi možeš pogledati malo 
dublje u srce!... Ti se potsmjehuješ! E — onda nek 
je na tvoju — bolje da prestanemo! Uostalom, i da je 
među nama sve lijepo proteklo, što bismo nas dvoje 
danas i kako? Ti da se tu lomiš i ubijaš, a ja da šetam 
uokolo po »rivi« ove mrtve luke bez kapetanskog »bre« 


veta«, bez ikakvih papira, degradiran, odbačen, mogu 
reći prezren od svih? Bolje ovako! Sam! 

VICENCICA uvrijeđena: Opet jedan ubod... I ne 
iznenađuje me. Šta više — novim mi je dokazom, da 
tvoja ljubav nije bila nikakva — ljubav. 

ŽIŽO: Nego što? 

VICENCICA uskošeno: Ne znam. Da je bilo Iju« 
bavi, bilo bi i poštovanja, i ti mi ne bi danas natucao 
o brevetu i sličnim tricama, kao da sam ja zbog njih 
prekinula. 

ŽIŽO: Vicencice! 

VICENCICA kao preobražena: Brevet, čast, polo« 
žaj! Kao da sam ja u ono vrijeme mogla ni na što mi« 
sliti osim na tebe? Ili nisu moje čežnje i želje bile 
uvijek uza te, čiste, bez ikakvih prikrivenih računa? 
Nije li te moja ljubav pratila po svim morima, zemlja« 
ma, otocima? A imena tih mora, gradova i otoka nisu 
meni ostala iz škole: geografija je meni bila na užas. 
Moja je pamet bježala od nje kao i od razgovora mor« 
narskih. Tek poslije, pošto smo jedno drugome dali 
vjeru, htjela sam da znam čak i brzinu vjetra i valova, 
da mogu slijediti tebe i tvoj brod, po danu i po noći, na 
globusu i na velikim kartama mog oca, i računati, kad 
ćeš preći ekvator, kad obići Hora, kako ukloniti se 
ciklonu — i tomu me je svemu naučila — ljubav... 

ŽIŽO duboko dirnut: Takva ljubav ne može da 
umre, Vicencice! 

VICENCICA: A moji zavjeti? Svetom Nikoli, 
našoj Majci Božjoj Trsatskoj! Koliko sam puta na go« 
lim koljenima obišla njezin oltar? I ničega se nisam 
stidila: pazila sam na znakove, na sne moje jezive i 
mučne... 

ŽIŽO molećim glasom : Sve to nije moglo u tebi da 
umre... 

VICBNCICA oštro: Umrlo je... 

ŽIŽO: Nije u meni. Kad sam na onoj daski ležao 
između života i smrti, ja sam pod sobom, u dubini 
mora gledao samo jedno: tvoje mile oči. 

VICBNCICA podrugljivo: To si negdje čitao. 

ŽIŽO neizrecivo gorko: Sirotinja mornar! Izmaknu 
li mu se dvije malo tanje besjedice, udri na njega: Gdje 
si to čitao? Bolje, da ne govorimo... 

VICENCICA: Kako ti drago! 

ŽIŽO hoće da ide, ali se vraća: Ti znaš, Vicencice, 
mi smo mornari i malo sujevjerni. Mene na priliku već 
od djetinstva progoni broj tri. Kadgod bi mi se desile 
dvije krupnije stvari, trebalo je da očekujem i treću. 
Sad imam iza sebe dva brodoloma — ono nešto treće — 
vreba. Što će mi donijeti? — ne znam, ali što bilo, do* 
pusti mi, da ti još jedanput kažem, da zbog one gibral* 
tarske djetinjarije ne bi smjela imati zlo srce na mene. 

VICENCICA malo da ne plane: Djetinjarije! 

ŽIŽO: Zovi je, kako hoćeš, ali evo već te cijelo 
vrijeme molim, da mi oprostiš, iako pravo ni sam ne 
znam, što sam ti skrivio. 

VICENCICA: Ti da ne znaš? 

ŽIŽO: Uistini ne mogu da razumijem, ali znam, 
kad bi ti mene samo jedanput pitala, da ti prostim... 

VICENCICA gnjevno: Ti meni? 

ŽIŽO: Vjeruj mi, da je svemu kriva, jedino tvoja 
— ljubomora ... 

VICENCICA krajnje uzrujana: Ja ljubomorna?! 
Meni reći, da sam... Meni? Meni?! Pokupi papire i 
zamače s njima u magazin. 

ŽIŽO glasom neizmjerne molbe i kajanja: Ne, Vicem 
cice! Unutra bane Belaš. 

BELAŠ: Žižo! Žižo! Sve znam. I cijeli naš corpus 
separatom zna. I svi ti se raduju, a najviše ja. Moj Žižo! 


Che capolavoro! Vicencici, koja se pokaza na vratima ma¬ 
gazina : Slušaj, još ima 7 minuta do 6 sati. Svejedno: 
možeš da ideš, da imaš i ti nešto od ove glorije. Žižu, 
koji gleda za Vicencicom, dok se sprema i odilazi: Che 
capolavoro! Vratiti se od mrtvih i onome poganinu 
zatisnuti šaku u gubicu! Što je ovo? Digne s poda ku¬ 
vertu. Pogleda je i opet baci: Nek ide do đavola! danas 
je dan veselja! Vani glasovi: Che ghetto! Ne — to valja 
proslaviti. Zajedno ćemo do Caffe Bor sa — ja pla= 
ćam ... »kapucin«. 

Ulaze bučeći Urban, Sipa, Rugjero, Fonzić, Kostanca, Dorina 
i svi navaljuju na Žiža pozdravima, izrazima čuđenja i veselja. 

SIPA rukujući se sa Žižom, Belašu: Kakva vražja 
»Borsa«! Kakav kapucin! Mi ćemo svi preko mosta, u 
Svetu Anu ... 

GLASOVI: Tako je! — Neka zna ona hudoba! 
Bravo Žižo! 

LISANDRO: Tiše! Tiše! 

URBAN: Poslao sam Serafina preko, neka mobilb 
žira sve najbolje ribe, rekvirira najbolje vino, iznese 
sve baterije bakarske vodice ... Altroche — kapucin! 

BELAŠ: A ko će to da plati? 

DORINA: Svaki svoj del, stari spažićaru! A ti. 
Žižo, što se tako držiš, kao da su ti sve akcije propale? 
Žižo se sjetno nasmjehnu. 

URBAN: Ala, a sada svi u Svetu Anu, da nakon 
toliko vremena otvorimo sve ventile. 

LISANDRO: Tiše! Tiše! 

KOSTANCA: Ma corpo de Bacco! jedamputa će 
nas pak morat i oni čut! Svi odobravaju, izlaze. Belaš 
posljednji. Došao je do izlaza, ali se vraća, digne kuvertu, 
položi je na sto, pa ode za njima. 

ZAVJESA. 

III. ČIN 

Vicencica za pisaćim stolom. Montear skida telefon. 

MONTEUR: Sad vam neće više ni ovo da smeta. 
Ono vječito drin — drin! 

VICENCICA: Opet jedna veza sa svijetom manje. 
MONTEUR: E — što ćemo. Sve se pomalo kida i 
lomi. Kratka stanka: Gotovo je! Uzme pod pazuho tele¬ 
fon i uputi se k izlazu: Addio! Bog! Ode. Pauza. 

BELAŠ ulazeći: Ima li što? 

VICENCICA: Osam novih. 

BELAŠ: Ne pitam to — već da li je ko što uplatio? 
VICENCICA: Ni centezima. 

BELAŠ: Eto: i ti ćeš ovdje kisati bez pravoga posla, 
a ja obijati pragove i ni zašto. Ne — nije druge, nego 
li zatvoriti baraku, kad joj i onako prijete. 
VICENCICA: Da to uzmem kao otkaz? 

BELAŠ: Možeš! Žao mi je, ali tu pomoći više nema. 
I sam sam sebi težak. Otvori ormar i odmah ga zatvori: 
Nađi koga, da ove paćuharije ovuda pokupi i odnese 
staretinaru Guću, s kojim sam već sve udesio. Ulazi 
Serafin. Jesi li slobodan? 

SERAFIN: Kao kos u gajbi, šior! 

BELAŠ: Ajde, ne frfljaj! Na ti za cigaru, a ti mi 
svu ovu k r a m u po ormarima strpaj u vreću i odnesi 
Guću. 


SERAFIN: Biće, šior! Belaš ode. 

VICENCICA: I opet ništa, barba Serafin? 

SERAFIN: Ništa frajle! Na jednom mjestu pitali 
su me, da li umijem pisati. Ja probam, a oni u smijeh. 
Ruka, vele, nije rđava, tek slova su nekako sva jednaka. 
Tako propalo i to. Stanka. Zagleda se u prozor : Neboga 
»škunica«! Jutros su je odveli... Vele, da ju je na 
dražbi odnio neki trgovac iz Manfredonije. Stari go« 
spodar, onaj iz Raše, htio je noćas da se ubije, a brod 
sve onako jedreći i kao da zna njegovu muku, vukao 
je onaj svoj križ nad ovim našim žalosnim morem kao 
nad nekim grobljem. Šutnja: Ma — moglo bi i gore da 
bude! Frajle Vicencica! 

VICENCICA: Što je, barba? 

SERAFIN: Kad ćemo da zapjevamo: »Dajte nam 
malo pira — da vam Bog da k letu sina?« 

VICENCICA: Ma što vi to opet? 

SERAFIN: Pa — kapitan Žižo je tu — jedna be< 
sjedica vaša i popova — i sve će biti olrajt! 

VICENCICA: Malo ste hrapavi, barba, sigurno od 
noćašnje »škuribande« u Svetoj Ani! 

SERAFIN: Kad mi svi vele, da nisam više ni za 
što, molio bih vas i kapitana Žiža, da me uzmete u 
službu pa ma i kao »maloga« od broda. Bio sam tolišan 
i morao sam na brodu sve raditi i znati. I sve trpjeti! 
Kad je jednom brod zapao u veliku tišinu, te nikako ni 
naprijed ni natrag, dovukli mene do jarbola od maistre, 
okrenuli me hrptom prema strani, otkud bi radi da 
puhne vjetar, pa udri konopcima po meni, po leđima, 
i još niže, a tako jako, da sam', frajle Vicencica, vidio 
svu aštronomiju. 

VICENCICA: Siromah barba! A je li pak dunuo 
vjetar? 

SERAFIN: Dunuo je, kad mu je došlo da dune. 
Eto, sad vidite, kako bih vam ja bio za sve, a kako sam 
na brodu slušao kapitana Žiža i sve starije, tako bih i 
u vašem domu slušao vas i njega. Ja to čekam. I on... 

VICENCICA: Ma što — on? 

SERAFIN: Pa za drugo nije ni došao, nego da se 
lijepo izmirite. On je to kazao gospođi Kostanci, gospa 
Kostanca mojoj ženi, a... 

VICENCICA da okrene razgovor i udovolji svojoj 
radoznalosti: Po gradu se govori, da je noćas u Sv. Ani 
bilo baš živo. 

SERAFIN: Pa — bilo je. 

VICENCICA obilaznim tonom: Govorilo se ... da* 
kako ... i nazdravlj alo. 

SERAFIN: I još kako! Da ste čuli onoga jornali* 
štu! Kad je svršio, svi su se s njim izljubili i pobratili. 
Sipa je neprestano vikao: To je govor! Baš fulminantan 
govor! 

VICENCICA: A što je kazao? 

SERAFIN: Stvari, zbog kojih se može svršiti i 
ovako. Učini kao da rukom reže sebi vrat: I ne samo on. 
Digao se i Urban. I svi drugi. Samo kapitan Žižo nije ... 

VICENCICA: Ne pitam ... 

SERAFIN: Cijelo je vrijeme šutio. Vidjelo se, da 
je žalostan. 

VICENCICA kao da ne čuje: A da li se je i pje* 
valo? 

SERAFIN: Neprestano. Na povratku stali smo na 
Trsatu, na mjestu, otkud se lijepo vidi Kvarner, Učka, 
a najljepše ova naša Rijeka — sva u svijetlu. Najedan* 
put smo svi zamukli; tu stojimo i gledamo. A onda — 
Bog će znati, kako i zašto -— najprije jedan glas, pa 
dva, pa tri, dok se nisu najzada svi lijepo složili i žabu* 

garili onu našu: Vicencice moja — kade mi ti ležiš... 
Pjeva. 

VICENCICA: Jesu li svi pjevali? 

SERAFIN: Svi. I kapitan Žižo. On — najsrdačnije 
od svih. 

VICENCICA: Ne pitam... 

SERAFIN: A šta ne pitate? Baš ne pitate! Ulazi 
Skender sav uzbuđen. 

SKENDER: Stvar ozbiljna... U ovaj mah dobio 
zapovijed, da moram u 24 sata šibati odavle kao nepo* 
željan individuum. Možda je to i zbog onog noćašnjeg 
govora u Sv. Ani? Vjerojatno, da mi je to već juče 
skuhao Del Rovere. Vrašku moć ima onaj izrod! 

SERAFIN: Sve će on nas strpati u onu prokletu 
Pantelleriju. 

SKENDER: I hoće. Prvoga — mladog kapetana. 
Na njega ima najveći zub. Još uvijek bubnja uokolo, da 
je ono pismo iz Amerike njegovo maslo, da se njemu, 
Roveru, naruga, da ga ponizi... 

VICENCICA živo zabrinuta: Pa to nije istina! 

SKENDER: I ja znam, da nije, iako čitava stvar s 
onom Amerikankom počinje i meni samome da bude 
ponešto sumnjiva. 

VICENCICA: Kako? 

SKENDER: Pa eto — niti dolazi niti se javlja. To 
bi dakle bilo jedno. 

SERAFIN Vicencici: A drugo reći ću ja. Tamo sam 
bio u magazinu i čuo, kako vam je Hrast kazao, da ste 
ludi, što svoj život držite privezanim uz onoga staroga 
slinavca Belaša i... 

VICENCICA: Barba Serafin! 

SKENDER: Pustite ga nek govori. Ja i onako znam 
sve. Vi ste o onom razgovoru natuknuli nešto vašem 

bratu, vaš brat mojoj kćeri, a ona meni. Rovere vas je 
pozivao k sebi, u direkciju ... 

SERAFIN: Da ćete tamo svima komandirati, pa i 
njemu samom. 

SKENDER lukavo: Pa to bi i bila jedna solucija. 

VICENCICA ogorčeno: Ali gospodine!... 

SKENDER: Oprostite, što diram u stvari vašega 
srca, premda meni kao novinaru ne bi to smjelo biti sa* 
svim nedopušteno. Ja sam naime u Svetoj Ani mladome 
kapetanu u četiri oka izrekao zdravicu i završio- je že* 
ljom — da ne živi sam, neka ga Bog poživi — s vama! 
Nato je on meni neizrecivo tužno priznao, da je među 
vama sve svršeno, i vi da ste ga odbili. 

SERAFIN: Onakva mladića! 

VICENCICA: I zbog toga ja bih morala da idem 
onome Hrastu i da ... 

SKENDER: Zar vam ne bi mila- bila uloga jedne 
novovjeke Estere, što blago utiče na silnika u prilog 
onih, koji trpe? 

VICENCICA: Ni anđeli ni svi sveci i ugodnici 
Božji ne bi tu mogli ni na koga da utječu. Vi to još ne 
vidite, gospodine? 

SKENDER: Kad je tako, vi idete u susret rđavim 
danima. 

VICENCICA: Prošli smo i rđavijih. 

SKENDER: Neka, ali kako će on — mladi ka= 
petan? 

VICENCICA: Zašto je došao? 

SKENDER: Što pitate?! 

SERAFIN Vicencici: Ako baš hoćete, ja ću vam reći. 

VICENCICA: Držite li, da je u opasnosti, zašto da 
mu tamo preko, u vašem gradu, ne nađete kakvu 
službu? 

SKENDER: Jednu: diskretnu riječ: Ta služba imala 
bi da bude za kapetana Brajdara ili za — vašeg vjerov¬ 
nika — Žiža? 

VICENCICA: Za ... kapetana. 

SKENDER: U tom slučaju meni je stvar vrlo olak* 
šana. Neću naime trebati, nego da u moje novine turim 
oglas, da jedan vrlo lijep, mlad i elegantan mladić traži 
poznanstvo s isto tako lijepom, mladom i elegantnom 
udovicom... 

VICENCICA naglo : Ne to ... 

Serafin se smije. 

VICENCICA zbunjeno: Uostalom ... 

SKENDER ne može da prikrije smiješak: Ne bri* 
nite se — sve ću ja lijepo udesiti, da mladoga kapetana 
povučemo onamo. No — ali što ćemo s vama? 

VICENCICA: Sa mnom? 

SKENDER: Da — kud ćete vi? 

SERAFIN klimajući glavom: Kud brod — tud i barka. 

VICENCICA: Ja — ostajem. 

SKENDER: Dok i za vas ne providimo. To će biti 
moja briga! 

VICENCICA: Hvala vam, ali... neće trebati. 

SERAFIN: Oće! Oće! Skenderu: A ne bi se mogla 
naći tamo i za mene kakva rupica? 

SKENDER: Rupica? 

SERAFIN: Da, kakva mala službica. Recimo na 
kakvoj vodi ili kmetiji. Ja sam još frižak, a mornar je 
za svaki posao. 

SKENDER: Gledaćemo. Grjehota, te nije i vama 
bio život pun onakvih senzacija kao u onog vašeg prij a« 
telja Frana. Što taj umije da priča! Jutros mi je istresao 
jedan doživljaj iz Pacifika. Kakve jagme za novinama, 
kada to iziđe! Vragometan čovjek! Hoću svakako, da 
ga imam sa sobom. Vidjećete, kako- sam ga odjenuo. 

To će biti atrakcija! Neiscrpiv rudnik! Oceanska enci? 
klopedija! Ulazi Frane gospodski odjeven. Evo ga: pravi 
fićfirić! 

FRANE Skenderu: Gospođica Olga poručuje vam, 
šior, da je onaj brod već blizu. 

SKENDER: Izvrsno! Vicencici: Nekakva ameri? 
kanska yahta. Sinoć je pristala u Opatiji, sad evo do? 
laži ovamo. O njoj pričaju čudesa. Još nigdje neviđena 
oprema, ukratko: posljednja riječ tehnike! Hoću da je 
snimim, pa da pakujem. Ako se više ne vidimo — da 
ste mi zdravi! Ode. 

Serafin izbuljio oči u Frana. 

FRANE Vicencici: I tako ja dobio evo moj turnus. 
Sad možete da me brišete. 

VICENCICA: Blago vama, Frane, baš vam se 
radujem! 

FRANE Serafinu: A što me gledaš tako? 

SERAFIN s komičnim poštovanjem: Jornališta! 

FRANE mahne rukom: Nuđali su mi ovakvu službu 
i u San Francisku, samo što se tamo nisu brojili dolari 
na desetke i na stotine, već —- tu ti je, Frane, lopata, pa 
zgrći koliko ti drago! Nego vrijeme leti, a ja imam da 
obiđem još neke prijatelje. Kad sve uredim, navratiću 
se, da vam svima još jedanput kažem: Bog! Ode. 

VICENCICA: Bog, Frane! 

SERAFIN trpa u vreću stvari iz ormara : Eto — ta? 
kav je on! Lopata — dolari — a ti Frane, zgrći! I kako 
on to sve umije da priča? I mnogi mu vjeruju. Uimije, 
đavoli ga ne znali! —dok ja: ma ništa! A nije, da nisam 
i ja doživio koješta! U Antilama držali me pirati tri 
mjeseca zarobljena. Jedanput smo kod Jamaike izgu? 
bili sve jarbole, drugi put nam se zapalio brod i sve 
tako — a da me pitate, kako je bilo? — ništa! Pa i na 

kraju sam vidio i doživio stvari... Vi znate, frajle, gdje 
je Anversa? 

VICENCICA: Znam. 

SERAFIN: E, ali trebalo bi je vidjeti. Eto — koliko 
je Bog dao ulice — s jedne i s druge strane — sve sama 
armonika, kitara ili kastanjeta., I sve vas to zove, 
mami, a vi ne možete reći: ne idem! Dok govori Vicen- 
cica zamakne u magazin, a da on to privezujući vreću i 
ne opazi: To vam je kao kurenat neki, što vuče, vuče ... 
Jest, upravo tako! I vi — da ni sami ne znate kako — 
najedanput se nađete unutri. I prije nego ii se obrnete, 
već vas đavo odnio. A kada se pak probudite — svi 
džepovi na vama — prazni. Ej, Anversa, kuga je ne za? 
davila, koliko li mi je šterlina progutala! Kad bi sve 
zazvonile, čulo bi se sve onamo do Santa Maria de 
Leuca i još dalje! Da to moja žena zna, stalno bi mi re? 
kla: — Vidiš, to te sada Bog kazni: ni u crkvu te neće! 
Stanka. Svejedno! Da sam ja na mjestu onoga župnika, 
ja bih ipak zatvorio jedno oko, a možda i oba uha. 
Veli: Bog ne bi razumio! Kako ne bi razumio? Ražu? 
mije Bog nas, da bismo tako mi njega!.,. Da, tako je 
to, frajle... Na ulazu se ukaže Žižo: O, kapitan Žižo! 

ŽIŽO: A što vi to, barba? 

SERAFIN prinosi ruku k tjemenu, kao da će skinuti 
kapu, koje nema : A evO' — upravo da ću do Guća s oVO 
Stareži. Pokuša, da prebaci vreću preko ramena , ali kanda 
ne može. 

ŽIŽO: Da vam pomognem? 

SERAFIN: Bože sačuvaj — šior! Ja sam još frižak 
— kako bi ono naši stari Boduli rekli: od tvrđa miseca 
posičen! Poslije dva tri mučna pokušaja, uspije mu 
prebaciti vreću na leđa, zatetuta, smrsi nešto na pozdrav 
i ode. 

ŽIŽO časkom sam. Vicencici, koja se uto pokaže 
na vratima magazina: Tu sam da i mene upiseš. Hoću li 
dugo čekati? Ima ih mnogo preda mnom? 

VICENCICA baci oko u knjigu: Kapetana ima 28 
predbilježenih. 

ŽIŽO: Valjda znaš, da meni među kapetanima 
mjesta nema. Gledaj konobare, moje kolege! 

VICENCICA: Njih ima prijavljenih 56. 

ŽIŽO: Mnogo! A mornara — uopće palupskih 
radnika? 

VICENCICA: Preko tri stotine. 

ŽIŽO: Znači: nikada na red! A kako je s ložačima? 

VICENCICA nesvjesno se trže: Što? 

ŽIŽO: Pa — razumijem se ja i u makinu. 

VICENCICA smućena: Ta valjda nećeš... 

ŽIŽO: Zašto ne? Potreba nema zakona. Molim te 
upiši me među ložače. 

VICENCICA i ne gledajući u knjigu: Njih ima preko 
hiljade. 

ŽIŽO sa smiješkom: Neće biti toliko. Ako pak 
misliš, da bih se lakše ukrcao kao ugljenonoša... 

VICENCICA baci pero na stranu: Zašto moram 
baš ja...? Hoćeš da me mučiš — da. — Zar nema i 
drugih agencija? 

ŽIŽO mimo': Mislim, da mi je Belaš nekoliko sklon, 
da će nastojati... 

VICENCICA: On? Ta on se već i sam utapa! 
I meni je već otkazao. 

ŽIŽO: Stari mi je Serafin kazao, da te Hrast sebi 
zove. 

VICENCICA: I opet hoćeš da ubadaš! A onaj 
stari brbljavac neka mi samo pred oči dođe. 

ŽIŽO: Nemoj ti starome ništa. Kazao- je on meni 
i odgovor, što si ga Hrastu dala, i još mi je, siromah, 

pričao, kako si bila tužna, kad si čula, da sam poginuo 
i kako te je on tješio s onim nekim prorokom, što ga 
je proždrla neka velika riba... 

VICENCICA: I ti se tome dakako — smiješ?! 

ŽIŽO: Naprotiv: od srca ti hvalim. 

VICENCICA ne znajući što bi od neprilike: I ti mu 
vjeruješ? 

ŽIŽOj Zašto da mu ne vjerujem? 

VICENCICA u sve većoj neprilici: Možeš, ali ako 
misliš... da... Ništa! Uzimlje pero: Hoćeš dakle, da 
te upišem? 

ŽIŽO: Molim... među ugljenonoše. 

VICENCICA ne napisavši ništa, odloži pero: I meni 
je stari rekao ... 

ŽIŽO: Što? 

VICENCICA: Ti ćeš najbolje znati, što si mu sve 
nadrobio... Da si se, tobože, vratio zbog mene i... 

ŽIŽO: Nadrobio! Kakva je to riječ? 

VICENCICA: Dobro, recimo, da si mu napomenuo. 

ŽIŽO: A on brže bolje, od straha, da se one moje 
riječi ne ohlade... Što ti je još kazao? 

VICENCICA: Ne sjećam se. Da, i tako izlazi, da 
sam ja opet svemu kriva. 

ŽIŽO: Ti — kriva? 

VICENCICA: To — što si se vratio... Iako se 
tebi što desi, ako te, recimo Hrast otjera u Pantelleriju, 
ko će tome biti kriv? Opet ja. Zato sam i molila onog 
novinara... 

ŽIŽO: Što si ga molila? 

VICENCICA: Da ti onamo preko nađe kakvo 
mjesto. 

ŽIŽO hladno: Hvala ti! 

VICENCICA s ubodom: Zgoda s onom Amerh 
kankom navući će ti zacijelo mnogo simpatija ... 

ŽIŽO: Hvala i njemu, ali ja to ne bih mogao da 
prihvatim. Što je meni uzelo more, kraj mi ne može da 
vrati. Šta više, uvjeren sam, da bi onu zgodu s Ameri* 
kankom, koju ja ne smatram nikakvom naročitom, 
ubrzo zasjenila ona prva — pod Gibraltarom ... 

VICENCICA ironički: Pa i Grci su polupali svu 
silu brodova i sve zbog jedne same lijepe žene. 

ŽIŽO: Slatki su ti tvoji ubodići. Veliš, da i ugljeno* 
nosa ima mnogo? 

VICENCICA: Ima ih toliko, da ih više i ne bilježim. 

ŽIŽO: Šteta. Stanka. Zar bi ti zaista otišla k onome 
Hrastu? Zašto ne odgovaraš? Pa i pravo je: svoja si, 
nemaš kome da daješ računa, najmanje meni... Banu 
Mićelin i Olga. 

MIĆELIN Žižu, sav zadahtan: Svuda te tražim. 
Letim, da im kažem. Otrči napolje. 

ŽIŽO: Kome? Što? 

OLGA također zadahtana: Tu su blizu — dolari... 

ŽIŽO: Kakvi dolari? 

OLGA: Ona gospođa — Amerikanka — Lady 
Gordon... 

ŽIŽO: Pa — što je s njom? 

OLGA: Čas prije doputovala je s yahtom — sa 
svojom yahtom. Kraljevska lađa — da je vidite! A tek 
ona — Lady Gordon — kao kakva kinematografska 
zvijezda prvoga reda u ulozi kakve princeze iz Gol* 
konde... 

ŽIŽO: Opet se neko našalio... 

OLGA: Ovo je... Ulazi Lady Gordon, Skender i 
Mićelin. 

LADY GORDON prilazi Žižu: O my friend! 

ŽIŽO: Madame! 

LADY GORDON: Kakvo iznenađenje! Mister 
Skender kazao mi je sve. Kakvo čudo! Kakvo čudo! 


SKENDER Žižu: A vi nam niste rekli, da gospođa 
umije i hrvatski. 

LADY GORDON: Yes! Moj četvrti ili peti muž 
bio je jedan od vaših. Njegov mi se govor svidio i ja 
sam se potrudila, da ga naučim. Mio je vaš jezik, melo* 
dious, pa se upravo čudim, kako ga mnogi vaši odne* 
maruju. Nego dajte, eaptain, da vam od srca čestitam, 
što ste poslije svega onoga ipak ostali živi, stisne mu 
ruku: Ali right! — i da vam najljepše zahvalim na 
herojskom držanju. Thank you! Svi ste vi vrlo hrabri, 
corageous! I onaj mioj muž bio je ... kako se ono u vas 
kaže — athletik? 

SKENDER: Silna ljudina! Ljudeskara! Ličanin! 

LADY GORDON: Eto, takav je bio on. Nije bio 
hohštapler — no! Pravi gentleman, fin, sve dok nije 
ono stao na meetingima vikati, da treba Ameriku refor* 
miraiti — do temelja... Jesu li u vas svi ljudi ovako 
ekstremni? 

SKENDER: Nisu — to jest: katkada... Inače 
divan narod, ćud golubinja, yes — oui. 

LADY GORDON: A vi, eaptain, ništa ne govo* 
rite! Kako li je ono 1 strašno bilo! Ona panika! Mislim, 
da sam se prva bacila u more, ali sam se prva i otri* 
jeznila. Kad pomislim, da sam se čitav jedan sat 
praćkala po vodi kao... 

OLGA: To će vam, gospođo, donijeti bez sumnje 
velike reumatizme. Tata, jesi li kazao gospođi? 

SKENDER: Ta mani, molim te! Ne primite joj za 
zlo, gospođo: njezin zaručnik, ovaj gospodin ovdje, 
izumio je nekakvu električnu zvijezdu protiv reume, i 
sad bi htjeli, da se to lansira... 

LADY GORDON: Simpatičan par. Što je do zvi* 
jezde, moram vam reći, da ih je Amerika puna, no 

bude li i ova vaša čemu, gledaćemo da zasine, kao 
što treba. 

OLGA: Thank you! Ona se i Mićelin naklone, polako 
se udalje i otšuljaju napolje. 

LADY GORDON: Mi o svemu — a o mom spa« 
siocu najmanje. Captain! U trenutku, kad su me dizali 
u čamac, ja nisam ni vidjela ni čula, kako su vas odgur« 
nuli: bila sam u nesvjestici. Kad su pak novine donijele 
vijest, da vas je progutao morski pas, nisam imala 
mira ni pokoja, pa kad nisam mogla da vam se odužim, 
htjela sam da prime barem vaši od mene kakvu 
uspomenu. 

SKENDER: A jer je Bog drukčije okrenuo, a ja 
neću da smetam — nakloni se: gospođo — moje pošto« 
vanje... 

LADY GORDON: No! Svome spasiocu nemam 
nego samo jedno da kažem, i to mogu svi da čuju. On 
je za mene izložio život svoj! — his life! Za takav jedan 
gest nema plaće ni nagrade. Možda tek kakav mali 
souvenir. Captain ... Pruža mu kuvertu. 

ŽIŽO: Oslobodi Bože, gospođo! Sami ste rekli, da 
se ono ne plaća. 

LADY GORDON: Pa ovo nije nikakva plaća. Tek 
mala uspomena ... for memory ... 

ŽIŽO: Jest, gospođo, ali za tom se uspomenom 
kriju ipak dolari. 

LADY GORDON: Krije se samo ono vaše junačko 
i plemenito djelo. 

ŽIŽO: Izvršeno poslije vašeg obećanja. 

LADY GORDON: Obećanja? 

ŽIŽO: Da ćete dati milijun dolara onome, koji vas 
spase. Obećanje, koje ja doduše nisam čuo... 

LADY GORDON: Ni ja kazala. U jeku panike 
na brodu čula sam i ja, kako neki miljarderi obećavaju 


milijune, ali iz mojih ustiju nije ni onda ni poslije 
izišlo ništa slično. 

ŽIŽO: Novine su ipak javile, i da ja sada primim 
od vas i najmanju uspomenu, svi bi rekli: baca se u 
more za plaću! Hvala, gospođo, ali ja sam mornar: ne 
mogu primiti. 

LADY GORDON: Novine će ono ispraviti. 
Smjesta ću im pisati. 

ŽIŽO: Neko bi vjerovao, drugi ne bi. 

LADY GORDON: Ta molim vas — papers! Ko 
mari za ono, što pišu? Tu je mister... Prema Skenderu: 
neka on kaže. 

SKENDER malo žacnut: Stvar je, madame, u ovo« 
me: može se desiti, da i novinar, kao i svaki drugi 
čestit čovjek, fućka na ono, što piše, ali je u interesu 
naše uzvišene profesije, da čitaoci nikada ne posum« 
njaju u vrsnoću hrane, što im je mi pružamo. Ja se na 
priliku kao čovjek, neizmjerno radujem, što se naš 
mladi kapetan spasio, ali kao novinar, koji mora uvijek 
da ima pravo, volio bih — iako mi je teško reći... — 
ali profesija je profesija. 

LADY GORDON: Biste li vi na mjesto našeg 
mladog captaina primili ovu uspomenu? 

SKENDER: Ja nisam mornar. Ali kao čovjek od 
kraja, možda bih ipak našao formulu ... 

ŽIŽO: Da vas, gospođo, ovim suvišnim razgovorom 
dalje ne mučimo, dopustite mi, da vam još ovo kažem. 
Znam, da mornaru ne doliči, da priča o sebi, ali vidim 
— potrebno je. 

LADY GORDON: Izvolite! 

ŽIŽO: Desilo se izvan Madagaskara. Zboka nas 
zahvatio val i odnio nam »maloga«: unuka staroga 
kapetana. Pravilnik brani, da se za takove žestoke ne« 
pogode izlažu drugi ljudski životi, ali ja, tadašnji kadet, 


prekršio paragraf, zaletio se za malim i imao sreće. Taj 
svoj prekršaj zabilježio sam poslije svojom rukom u 
dnevnik i sebe oglobio za jednu šterlingu u korist ne* 
voljnih mornara. 

LADY GORDON: I stari je kapetan to odobrio? 

ŽIŽO: Došla mu je suza, ali disciplina je disciplina. 

SKENDBR ganut: E — naši mornari! 

ŽIŽO: I onda — gospođo, brod je na velikom moru 
jedna vrlo malena kutijica. Ona šačica ljudi na njemu 
imaće, ako hoćete, milijun mana, katkada će pogleda 
smiješeći se prema Vicencici ; popustiti napasti, đavo* 
1 jesna kurentu i ludo, nevjerojatno' ludo nasukati brod, 
ali onom se mornarskom osjećaju ljudske solidarnosti 
neće iznevjeriti. Taj osjećaj, gospođo, leži u nama već 
valjda kojih tisuću godina, utkan u našu krv i mozak, 
i to treba čuvati,.. 

LAD,Y GORDON diše se dirnuta: Mogu li se na* 
dati, da ćete večeras biti na yachti mojim gostom? 

ŽIŽO: To će mi, gospođo, biti osobita, čast. 

LADY GORDON: Well! A vi, mister editor? 

SKENDER: Ako vam mije teško, mađame, želio 
bih imati od vas jedan mali interview, 

LADY GORDON: Drage volje! Prema Žižu poz¬ 
dravljajući rukom: Captain —■ au revoir! Ode sa Sken- 
derom. 

Žižo dohvati šešir i hoće do ode* 

VICENCICA zaleti se preda nj, pruži prema njemu 
obje ruke: A sad me, Žižo, moli lijepo' za oproštenje... 

ŽIŽO je zagrli i poljubi: Sve sam ti oprostio, 

VICENCICA: I ja tebi. A zašto se smiješ? 

ŽIŽO.' Ja plačem. 

VICENCICA: I ja. Oboje se kroz suze smiju. 

ŽIŽO: Još ne mogu da vjerujem. 


VICENCICA naglo zabrinuta: Voljela bih da ne 
vjeruješ u ono — treće... 

ŽIŽO: U koje — treće? 

VICENCICA: Ta rekao si, da te progoni broj — 
tri. Vjeruješ li zaista u to? 

ŽIŽO: Kao u sunce. 

VICENGICA: Mene je strah. 

ŽIŽO: Čega? Onoga trećega. Pa i to je već došlo. 
Evo ! Zagrli je. 

VICENCICA sa smiješkom: Dva brodoloma i — 
ovo.,. Kako da se to slaže? 

ŽIŽO: Evo ovako. Opet je poljubi. 

VICENCICA kao ošinuta drugom jednom nenada¬ 
nom misli: Slušaj, Žižo. Da je mjesto one Amerikanke 
bio u moru kakav Amerikanac, bi li ti skočio u more 
da ga spaseš? 

ŽIŽO: Ma ko bio! 

VICENCICA: Zašto se smiješ? 

ŽIŽO: Evo zašto ,.. 1 opet je poljubi. Tako zagrljene 
zateknu ih Kostanca i Lisandro, 

KOSTANCA: Niš nisam videla. Ali mi je jako 
drago. 

LISANDRO: Ni ja nisam ništa vidio. 

KOSTANCA: Djeco, nešto se strašno kuha za vas 
i za nas. 

ŽIŽO i VICENCICA: Što se dogodilo? 

LISANDRO Kostanci: Govori tiše! 

KOSTANCA: Bili smo zvani gore... zbog one no* 
ćašnje »traje«. Sve su nas pitali i ko je sve bio, i što 
se govorilo, i što se pjevalo. Mi smo se, razumije se, 
držali, kao da nije bilo ništa, tajili smo... 

LISANDRO: Tiše! Tiše! 

KOSTANCA: A Rovere — Hrastina, kao da će iz 
kože da skoči. Svima se prijeti — najviše tebi, Žižo! 

LISANDRO: Veli, da ti je Pantellerija gotova. 

ŽIŽO: To ćemo tek da vidimo! 

KOSTANCA: Ide od jednoga do drugoga i sve 
ište i propitkuje, što si radio i govorio, kad su... oni 
došli, znaš u one prve, žalosne dane. 

VICENCICA u strahu: Da nije to ono treće, Žižo? 

ŽIŽO: Rekao sam: nema više onog trećeg, a što je 
do onog Juidine ... 

LISANDRO: Tiše, tiše ... 

Ulaze Lady Gordon, Skender i Belaš. 

ŽIŽO: O, evo ih. — Lady Gordon ovo su moji ro* 
đaci - pokazuje na Kostancu i Lisandra - a ovo moja zaruč* 
nica - pokazuje na Vicencicu. 

KOSTANCA se duboko klanja: Gospođa iz Ame* 
rike? Madama? Na stranu prema Žižu i Vicencici gotovo 
plačljivo: Creature mie, che brilanti! 

SKENDER: Dakle mi smo se namjerili na gospo* 
dina direktora Belaša — i meni u isti mah sune u glavu: 
— zašto: ne bi stara firma Belaš i drug opet oživjela? Tri 
sekunde, dok sam gospođi stvar objasnio, deset se* 
kunda, dok je gospođa stvar proučila i u dvije riječi: 
AH right! posao uglavljen. Belaš daje ime, lady Gor* 
don — kapitale — a vi — šta velite vi na ovo? 

ŽIŽO: Lijepo! Čestitam! Stiskuje Belašu ruku. 

BELAŠ: Hvala i tebi, a zašto, to ćeš odmah čuti. 

SKENDER: Ta firma treba jednu vrsnu silu — a 
ta vrsna sila ... 

LADY GORDON: ...biće naš — captain. 

BELAŠ: Tako je! Što veliš na to, Žižo? 

ŽIŽO ne odgovara. 

KOSTANCA: Che fortuna! Hvala ti Bože! E ma 
što bi bilo od nas, da nas ne drži vjera u čuda i mira* 
kule! No, Žižo! 


ŽIŽO: Sve je to lijepo, samo ne bih htio... Živo: 
Molim, ko će biti pretsjednik te nove firme? 

SKENDER: Pa — gospodin Belaš. 

ŽIŽO: Kad je tako — primam. Primam, jer znam, 
da mi gospodin Belaš za moj trud neće isplatiti ni 
jedne pare, koje ne bih zaslužio. 

Serafin ušao je s praznom košarom. 

BELAŠ: Pa razumije se, da neću. I kad bi svi 
ovako radili, bilo bi na svijetu manje poganarije. 

ŽIŽO: No kako ja neću moći sve sam, trebaće da 
uza me ostane i ovaj moj stari factotum. Pokazuje barbu 
Serafina. 

SERAFIN: I opet neki vrag latinski... 

VICENCICA: Ovaj put je dobro, barba! 

SERAFIN: A vi, frajle Vicencica? 

VICENCICA uhvati ispod ruke Žiža: Kud brod — 
tud i barka. 

KOSTANCA: Brava! A ja ću sv. Vidu zapaliti 
svijeću i moliću ga, da vam bude dobar, a nas da 
ne zaboravi. 

LISANDRO: Gledajte, da s tom firmom odete 
malo dalje od one proklete Pantellerije. 

KOSTANCA: Onamo malo bliže Majci Božjoj 
Trsatskoj. 

BELAŠ: I to je već odlučeno. 

VICENCICA tužno: Da ostavimo ovaj naš dragi 
grad? 

BELAŠ: Tamo preko radićemo i čekati, dok ova 
naša pusta luka i ovaj naš stari i dragi, mrtvi grad opet 
za nas ne uskrsnu. 

LISANDRO: Tiše! Tiše! 

ZAVJESA. 

KRAJ. 























MANJE POZNATE RIJEČI: 

ampula = staklenica, koja je na brodovima služila za mjerenje 
vremena, što ga lađa prevaljuje 

ampulica = staklenica, u kojoj se kod oltara drži vino za službu Božju 
banderica = zastavica 
benissimo = vrlo dobro 
bambulati = brbljati 

cosi va ii mondo. , . = tako je to na svijetu. . . 
creature mie! = djeco moja! 
calma! = tiho ! 

Ernani involami . . . = arija iz Verdijeve opere Ernani, kojoj se u 
doba italijanskog iredentizma mnogo pljeskalo 
feral = fenjer 
fiamma = plamen (ljubav) 
furtiva lagrima = skrovita suza 
gerlin = debeli konop 
gamela = kositrena zdjelica 
jardin = vrt 

kontraranda = vršno jedro 
kancuneta = popjevka 
lanterna = svjetionik 
mia = moja 
mirakul = čudo 
morbin *= obijest 

mi chiamano Mirni = arija iz opere Boheme 
o che bella fešta! = lijepe li slave! 
olrajt, Ali right! = u redu! 

Pantelleria = otok na jugu Sicilije 

prova = pramac 

Piombi = tamnica u Veneciji 

penun = križ na jarbolu 

randa = jedro 

sestant = astronomska sprava 
skuna = lađa na dva jarbola 
signorina = gospođica 
spelunka = spilja 
škrivan = poručnik 

škuribanda = lom. Kaže se i za bučnu pijanku 
velada = (Salonrock). 






















